Esku hartze ildoak - Irungo Udala\nHMJP (PMUS)\t/\nMugikortasun arrazionalagoa eta jasangarriagoa sustatu nahi da, motorrik gabeko joan-etorrien aukerak barne hartuko dituena, bai eta ordezko erregaiak erabiltzen dituzten garraiobideak ere.\nLehentasunezkoa da emisiorik gabeko garraiorantz joatea (auto elektrikoak, biodiesela...), zero emisio dituen egoera baterako trantsizioa errazteko eta oinez ibiltzea edo bizikletaz ibiltzea bultzatzeko, hiriko ibilbide laburretan aukerarik onena baita.\n2011ko HMJPren emaitzetatik abiatuta, haren argiak eta itzalak aztertuta, 4 multzotan bil daitezke egungo egoerara egokitzeko beharreko jarduera ildoak: genero ikuspegiarekin, zero emisioko mugikortasuna, osasuntsuagoa eta seguruagoa.\nOinezkoa hiri ereduaren protagonista gisa berreskuratzea.\nOinezkoentzako estrategia bat eratzea, oinez egiten diren ibilbideetan kalitatea eta segurtasuna emateko espazio publikoari, distantziak, trabak, oztopoak eta abar gaindituz. Hau da, jarduera ildo eta neurri lokalizatuen multzo bat definitu behar du, Plana indarrean dagoen urteetan oinezkoen bide berriak modu ordenatuan egin daitezen, bideetan eta bidegurutze sistemetan artikulatua, abiapuntua eta helmuga egoki lotzeko eta azkartasun, erosotasun eta segurtasun baldintza onargarrietan ibili ahal izateko oinez.\nMaila desberdineko eta aplikatzeko metodologia desberdineko esku hartze ildoak diseinatu eta ezarri nahi dira, eta horretarako, esku hartze jakin batzuk egin behar dira oinezkoek hiri osora sartzeko sare jarraitua izan dezaten, oinezkoen ibilbide planifikatuen sarea, honako hauek barne hartuko dituena: espaloi eroso eta atseginak motordun zirkulaziorako galtzada duten kaleetan, oinezkoen kaleak, segurtasunerako eta oinezkoak erraz gurutzatzeko pentsatutako eta diseinatutako gurutzaguneekin.\nHelburua da hiritik kentzea oinezkoentzako espazioari erakargarritasuna kentzen dioten elementuak, aurkako inguruneak leunduko dituen hiri eredua sortzeko, segurtasunik ezaren faktoreak kendu eta oinezkoentzako ibilbideei “eragin bektoreak” emateko airearen kalitatean, zarata ezabatzean, kirol eta/edo gizarte jardueran eta abarretan.\nGarraiobide osasungarri, garbi (BEGik gabe) eta segururako sortutako ibilbideak.\nOinezkoen bideak bultzatzea eta osatzea motorrik gabeko alternatibak sustatuz. Lehentasuna emango zaio bizikleten mugikortasuna bultzatzeari, haien beharrak betez (bizikletak aparkatzeko, alokatzeko, garbitzeko... tokiak) eta haien erabilera lehenetsiz motordun ibilgailuen zirkulazioaren aurrean.\nIbilgailu motordun pribatuaren erabilera indiskriminatua murriztea.\nTrafikoa moteltzea, hirian ibilgailu motorizatu pribatuaren erabilera indiskriminatua murrizteko, bi irizpideren bidez: automobilaren ordezko aukerak eskaintzea eta hura erabiltzeko asmoa kentzea.\nIbilgailua gaizki erabiltzea eragozten duten irizpide murriztaileak hartu behar dira kontuan, bai eta behar diren lekuetan loturak eta aparkalekuak ezartzen dituzten irizpide funtzionalak ere, automobilaren logikatik pentsatutako jardueretara, instalazioetara eta/edo ekipamenduetara berehala iristeak duen erakargarritasuna kontrolatzeko.\nEra berean, ingurumen irizpideek aukera ematen dute petrolioaren deribatuak kontsumitzen dituzten edo emisio maila jakin batzuk gainditzen dituzten ibilgailuei sarbidea murrizteko, eta erregai alternatiboak dituzten ibilgailuak aparkatzeari lehentasuna emateko.\nPetrolioaren deribatuen ordezko erregaiak erabiltzen dituen garraio publiko batean mugikortasun pribatuaren eskaria bideratzea.\nAP-8 autobidea hirigunearen hegoaldean, GI-636 eta N-121-A errepideen sare orokorra iparraldean eta trenbidea erdigunean, horiexek dira Irungo ereduaren konfigurazioa eratzen eta baldintzatzen duten garraio azpiegiturak, ez bakarrik ibilgailuak espazio urbanizatuetara joateko euskarri direlako, baita leku batzuek ingurukoekin dituzten loturak mugatzen edo eteten dituztelako ere.\nEspazio urbanizatuen eta garraio azpiegituren sare horren gainean planteatzen dira, zeharrean edo baldintzatuta, gizabanako bakoitzaren garraiobidea aukeratzeko aukerak. Gertatzen dena da oztopo eta baldintzatzaile bakoitza desberdin hautematen dutela gizarte taldeek; adina, egoera fisikoa, eguneroko jardueren eredua, ohiturak, motorizazioa eta etxeko errenta erabakigarriak dira ibilbide bat eta arrazoi jakin batekin oinez joatea hautatzeko orduan.\nNolanahi ere, garraio publikoaren lana da auzoen arteko loturan galdutako katebegi horiek berrosatzea, garraio azpiegitura handiek sortutako iragazkortasunik eza osatuz. Eta, are gehiago, garraio publikoak aurre egin diezaioke autoaren mendekotasunari, ez soilik hiri periferikoarekin eta inguruko udalerriekin lotzeko, baizik eta, intermodalitatearen ikuspegitik begiratuta ere, lantokiak, merkataritza guneak, aisialdirako, paseorako eta/edo jolaserako guneak hurbiltzeko, gaur egun oinezkoak arazo estrukturalengatik iristen ez diren lekuak (ez dago oinezkoentzako bide osorik).


Foies Goiburu | San Martin Merkatua\n-1 solairuafoie gras eta ahate produktuak\nArtisau-foieak prestatzen ditugu, inolako gehigarririk gabe\nAhateak dena du ona, baita mokoa ere. Ongi dakite hori Goiburun. Izan ere, foieak artisau-eran prestatzen dituen enpresa gutxienetakoa, eta akaso bakarra, da Gipuzkoan. Haren produktu ezin gozoagoak eskuratu nahi izanez gero, San Martin merkatuko -1. solairuan aurkituko dituzu ostiral eta larunbatetan.\n“Oso lehengai ona erabiltzen dugu, gure ahateak aire zabalean hazten ditugulako eta artoa jaten dutelako. Gainera, prestatzeko prozesuan ez dugu inolako gehigarririk erabiltzen: ez koloragarririk, ez kontserbagarririk, ez antioxidatzailerik. Gure produktuak guztiz naturalak dira. Asko azpimarratzen dugu puntu hori eta bezeroek badakite eta eskertu egiten dute. % 100 gehigarririk gabeko foiea egiten dugun enpresa gutxienetakoa, akaso bakarra, gara. Horrek esan nahi du behin irekiz gero oso denbora gutxi irauten duela hozkailuan. Foieaz gain, magreta, konfita eta beste produktu batzuk ere egiten ditugu. Batez ere asteburuan jaten dira, gutizia gisara. Gure produktuak ez dira egunero jatekoak eta, horregatik, asteburura begira saltzea erabaki genuen. Oso langile gutxiko familia-enpresa izanik, horrela eginez lantegian gure erritmoari eusteko eta ostiral eta larunbatetan San Martin merkatuan egoteko aukera dugu. Gure berezko tokia da San Martin, erreferentzia baita kalitateko elikaduran”.\nMagreta, konfita, ahate-urdaiazpikoa, Modenako olio-erredukzioa…\nEZAGUTU GOIBURU FOIEAK SALTOKIAREN HISTORIA gure FAN aldizkariaren 14. zenbakian.


IK4-IDEKOk bere posizionamendua bultzatu du Fabrikazio Aurreratuko erreferente legez sektorearen ikerketa foro nagusian - Ideko\nZentro teknologikoak presentzia nabarmena izan du Produkzioko Ingeniaritzaren Nazioarteko Akademiaren (CIRP) azken biltzarrean.\nEuskal erakundeak topaketan aurkeztu zuen berak gidatzen duen hautagaitza nazioarteko erakundearen urteko kongresua antolatzeko 2022an.\nCIRP biltzarrean izandako parte hartzea kokatzen da euskal zentroak egindako apustuaren baitan aliantzak areagotzeko fabrikazio industrialeko eragile nagusiekin.\nFabrikazio industrialeko eragile espezializatu nagusiekin elkarlana indartzeko misioarekin, zentro teknologikoak IK4-IDEKO parte hartu du Produkzio Ingeniaritzaren Nazioarteko Akademiaren (CIRP) azken biltzarrean, eta topaketa horietan aurkeztu du bere hautagaitza erakundearen urteroko kongresua antolatzeko 2022an.\nForoak, abuztuaren 20 eta 26 artean ospatu zena Suitzako Lugano hirian, hitzaldi programa aberatsa izan zuen beste behin ere, eta bertan bildu ziren fabrikazioari aplikatutako ikerketan diharduten aktore nabarmenenak.\nTopaketan zehar, IK4-IDEKOko Dinamika eta Kontrola ikerketa taldearen arduraduna den Jokin Muñoa doktoreak ofizialki aurkeztu zuen euskal zentroak gidatutako hautagaitza CIRParen urteroko kongresua 2022an Vitoria-Gasteizen antolatzeko. Ekimen honetan parte hartzen dute, baita ere, IK4-TEKNIKER zentro teknologikoak, Mondragoneko MGEP eskola politeknikoak eta Zaragozako Unibertsitateak.\nCIRPeko kide den Muñoa doktorea arduratu zen proposamena eta hautagaitzan aurreikusitako jarduera-programa azaltzeko. Hautagaitzak irabaziz gero, mundu osoko 600 ikerlaritik gora eramango lituzke Europa Jauregira.\nCIRParen biltzarra antolatu nahi izatea kokatzen da IK4-IDEKOren apustuaren baitan ikerketa zentroak aliantzak indartu eta elkarlana bultza dezan fabrikazio industrialari aplikatutako teknologien garapenean garrantzia duten beste eragile batzuekin. Zentro gipuzkoarrak 30 urteko espezializazioa du esparru horretan.\nPasa den abuztuko biltzarrean hitzaldi desberdinak entzun ahal izan ziren, eta besteen artean hizketa-gai izan zituzten fabrikazio arloko azken joerak, zientzia eta teknologien arloan emandako aurrerapenak, fabrikazio prozesu eta sistemak, produkzio ekipamenduak, automatizazioa eta produktuaren diseinua.\nMuñoaz gainera, ekitaldian presentzia nabarmena izan zuten IK4-IDEKOko beste bi ikerlarik ere, Xavier Beudaert eta David Barrenetxea doktoreek, hain zuzen.\nZehazki, Beudaertek artikulu baten osaketan parte hartu zuen honako gaiari buruz: aurrer apen abiaduraren interpolazioa azelerazio eta jerk mugarekin. Lana Waterlooko unibertsitate kanadarreko Kaan Erkorkmaz irakasleak aurkeztu zuen. Ikerketa hori garatu da euskal zentroak sustatutako aliantza eta elkarlanen programaren baitan.\n“Lanak interpolazio-algoritmo berri bat proposatzen du gai dena kalkulu paraleloko azken teknikak erabiltzeko. Ikerketa ematen da gainazal konplexuen mekanizazio prozesuen azterketaren testuinguruan, eta eremu horretan zenbaki-kontrolen interpolazio-algoritmoek garrantzia handia dute prozesu-denbora minimoa eta akabera on bat lortzeko”, dio Beudaert doktoreak.\nBien bitartean, CIRParen kide den David Barrenetxea doktoreak aurkezpen tekniko bat egin zuen aurpegien artezketaren optimizazio prozesuen inguruan. Bere hitzartzean, adituak azaldu zuen zein den egun dagoen problematika prozesuari ekiteko orduan hautatu beharreko teknika eta estrategia aproposenen inguruan, eta baita artezketa hobetzeko aukeraren inguruan ere, simulazio modelo eta kontraste esperimentalen garapenean oinarrituz. Doktore tesi baten bidez egiten ari den ikerketa lan bat da, UPV-EHUrekin lankidetzan.\nIK4-IDEKOk CIRParen bileretan parte hartzeak baieztatzen du zentro teknologikoak duen garrantzia Fabrikazio Aurreratuari aplikatutako tekniken ikerketan eta industriara bideratutako berrikuntzako erreferente modura.\nCIRPak, produkzio ingeniaritzaren arloan aitzindari den erakundeak, urtero ospatzen du biltzar orokor bat misiotzat hartuta I+Ga fabrikazioaren eremuan zabaltzea, ezagutza partekatzea eta etorkizuneko perspektibak aztertzearekin.\nEgun, Espainiak sei kide iraunkor ditu erakundean, eta horietatik hiru IK4-IDEKOko ikerlariak dira. Organizazio profesional honetako kide izateko, behar-beharrezkoa da finkatutako ibilbide profesionala izatea ikerketaren arloan.


ZINEBIK BIHAR INAUGURATUKO DU BERE 56. EDIZIOA, LEHIAKETARA AURKEZTEN DIREN EUSKAL FILM LABURRAK PROIEKTATUZ ETA CECILIA ROTH ANTZEZLE ARGENTINARRARI OHOREZKO MIKELDIA EMANEZ – Bilbao Kultura\nHome » Berriak » Bilbao Kultura @eu » ZINEBIK BIHAR INAUGURATUKO DU BERE 56. EDIZIOA, LEHIAKETARA AURKEZTEN DIREN EUSKAL FILM LABURRAK PROIEKTATUZ ETA CECILIA ROTH ANTZEZLE ARGENTINARRARI OHOREZKO MIKELDIA EMANEZ\n13 azaroa, 2014\nSekzio Ofizialean lehiatuko diren zazpi film laburren proiekzioa arratsaldeko 20:00etatik aurrera izango da Bilboko Arriaga Antzokiko eszenatoki nagusian. Hiru fikziozkoak izango dira, bi animaziozkoak eta beste biak dokumentalak.\nHorrez gain, inaugurazio ekitaldian, José Luis Viloriak 1965ean egin zuen “Vivir un sueño” film laburra eskainiko da. Duela denbora gutxi berriztatu den dokumentalak, Bizkaiko milaka ikasle Villarcayoko (Burgos) kolonietatik igaro izana dokumentatzen du.\nBilboko Dokumentalen eta Film Laburren Nazioarteko Jaialdiak (ZINEBI) BIHAR ostiralean (20:00etan) zabalduko ditu bere ateak Bilboko Arriaga Antzokian, Sekzio Ofizialean lehiatuko diren euskal film laburrak eskainiz eta Zinemaldiaren Ohorezko Mikeldietako bat jasoko duen Cecilia Roth antzezle argentinarrari eskainiko zaion omenaldiarekin.\n65 filmek hartuko dute parte Sekzio Ofizialean, zinemaldiak dituen hiru generoetako Urrezko eta Zilarrezko Mikeldiak lortzeko xedez: fikzioa, dokumentala eta animazioa. Lehiaketarako aukeratu diren filmen artean, euskal zinegileek egindako 7 daude, eta Bilboko ikus-entzuleek bihar ikusi ahal izango dituzte. Hauek dira:\n“Soroa”, Asier Altuna (fikzioa)\n“A serious comedy”, Lander Camarero (fikzioa)\n“Anómalo”, Aitor Gutiérrez (fikzioa)\n“Peter Hollywood”, Ibon Antuñano (dokumentala)\n“Irudi mintzatuen hiztegi poetikoa”, María Elorza, Maider Fernández eta Aitor Gametxo (dokumentala)\n“Hubert Le Blonen azken hegaldia”, Koldo Almandoz (animazioa)\n“Tempo inverso”, Gregorio Muro eta Mikel Muro (animazioa).\nEuskal film laburrak, fikziozko hiru, animaziozko bi eta beste dokumental bi, gaur goizean aurkeztu dira komunikabideen aurrean Bilboko Campos antzokian. Aurkezpen ekitaldian, Aitor Gutiérrez, Gregorio eta Mikel Muro, María Elorza eta Maider Fernández, eta Mikel Almandoz (“Hubert le blonen azken hegaldia” lanaren ekoizlea) zinegileak egon dira.\nAZAROAREN 21ean jakinaraziko den ZINEBIren palmaresa sari hauek osatuko dute: Bilboko Zinemaldiaren Sari Nagusiak, Euskal Zinearen Sari Nagusiak, Espainiar Zinearen Sari Nagusiak, Zine Latinoamerikarraren Sari Nagusiak, eta Urrezko eta Zilarrezko Mikeldiek, fikzio, animazio eta dokumental kategorietan. Horrez gain, jaialdiak sari ez ofizial hauek ere izango ditu: Azkue Fundazioak Euskaraz egindako Film Hoberenarentzako ematen duen Saria, 1.200 euro dituena eta Euskadiko ikus-entzunezkoen sektorean euskararen erabilera sustatu nahi duena; SGAEk eta Euskadiko Gidoilarien Elkarteak Euskadiko bi gidoi hoberenei ematen dieten Saria, 1.500 eurorekin; eta Ikus-entzuleen Saria (EITBk emandakoa), hori ere 1.500 eurorekin. Sari ekonomikorik ez duten arren, haurtzaroari buruzko film hoberenaren Unicef Saria eta Sekzio Ofizialeko film labur hoberenaren FAS Zineklub saria ere banatuko dira.\nSekzio Ofizialeko Sariak Nazioarteko Epaimahaiak erabakiko ditu. Aurten, epaimahaiko kideak hauek izango dira: Alberto García Ferrer ekoizle eta kritikari argentinarra, Asociación de Televisiones Educativas y Culturales Iberoamericanas izenekoaren Idazkari Nagusia; Carlos Balagué zinegile, kritikari eta saiakeragile espainiarra, Ingrid Mwangi multimedia artista keniarra, Olga Pärn zinegile bieloerrusiarra eta Jon Sistiaga euskal kazetaria.\nBeste alde batetik, ZINEBI 56ko inaugurazio ekitaldi honetarako, José Luis Viloriak zuzendutako “Vivir un sueño” (1965) film laburraren proiekzioa programatu da, Euskal Filmotekaren laguntzari esker berreskuratua. Bertan, Bilboko eta Bizkaia osoko milaka umek Villarcayoko (Burgos) kolonietan igarotakoa erakusten da. Filmaren aurretik, garai hartako NO-DO-aren pieza laburra eskainiko da. Bertan, hiru urte lehenago Carmen Polok, Francisco Franco diktadorearen emazteak, udaleku horiek inauguratu zituela jakinarazten da. Jaialdiaren une nostalgiko horretan, José Luis Viloria film laburraren zuzendaria izango dugu gurekin.\nHorrez gain, azken urteetan ohikoa denez, Arriaga Antzokian BIHAR egingo den ekitaldian omenaldi bat ere jasoko da, oraingo honetan Cecilia Roth antzezle argentinarrari eskainitakoa. Antzezleak jaialdiko Ohorezko Mikeldietako bat jasoko du, asmatze dramatikoz betetako ibilbidearengatik eta bere pertsonaiak aukeratzeko orduan intuizio, arrisku eta koherentzia pertsonal bikainak erakutsi dituelako.\nBere lan ibilbide bikainean beste sari batzuk ere jaso ditu, Emakume Antzezle Hoberenaren Goya Saria “Todo sobre mi madre” lanari esker 1999an, eta Emakume Antzezle Hoberenaren Zilarrezko Fotogramas eta Zineko Sant Jordi Sariak lan berberarengatik, besteak beste. Horiei beste batzuk ere gehitu behar zaizkie: Europako Zinearen Sarien 12. edizioan lortu zuen Emakume Antzezle Hoberenaren Saria (1999), Huelvako Zine Iberoamerikarraren Jaialdiko Zilarrezko Colón Saria 2000. urtean, “Una noche con Sabrina Love” lanari esker, eta Espainiako Arte Ederren Merituaren Urrezko Domina, 2000. urtean, baita ere. 2001ean Veneziako Nazioarteko Zinemaldiko Epaimahaiko kide izateko aukeratu zuten.\nNazio eta nazioarte mailako kritikak aho batez goratu duen eta ikus-entzuleen artean arrakasta handia lortu duen filmografia du. Cecilia Rothek (Buenos Aires, 1956), hirurogeita hamarreko hamarkadaren erdialdean debutatu zuen Argentinako zinean. Espainian egin zuen lehenengo filma “De fresa, limón y menta” (Miguel Ángel Díez, 1978) izan zen. 1980an “Arrebato” (Iván Zulueta, 1980) lanaren protagonista izan zen. Gaur egun ere kultuzkotzat hartzen den eta sailkatzeko oso zaila den film horrek, garai hartan Trantsizioko zinea izena jaso zuenaren bi ikono bilakatu zituen zuzendaria eta emakume antzezle protagonista.\n← BILBOKO DOKUMENTALEN ETA FILM LABURREN NAZIOARTEKO JAIALDIAK (ZINEBI) HIL ONDORENGO OHOREZKO MIKELDI SARIA EMANGO DIO ÁLEX ANGULO ANTZEZLE PAREGABE ETA GIZON BIKAINARI\nBILBOKO DOKUMENTALEN ETA FILM LABURREN NAZIOARTEKO JAIALDIAREN (ZINEBI) 56. EDIZIOAK OHOREZKO MIKELDIA EMANGO DIO GAUR ARRATSALDEAN CECILIA ROTH ANTZEZLE ARGENTINARRARI, ANTZEZTEKO ORDUAN ERAKUTSI DUEN ASKATASUNAREN AINTZATESPEN GISA →


Leire Egaña oñatiarrak Perura bidaia bat irabazi du, Medicus Mundiko lehiaketa bat tarteko - Oñati - Goiena.eus\nLeire Egaña oñatiarrak Perura bidaia bat irabazi du, Medicus Mundiko lehiaketa bat tarteko\nOihana Elortza 2016-06-06 13:37\nLehiaketako bi sarien irabazleak\nGipuzkoako Inkarri taldeak irabazi du Medicus Mundi elkarteak antolatu duen Gazteak Hegoaren Bila lehiaketa, eta Leire Egaña oñatiarra da taldekideetako bat. Hamabost egunetako bidaia Perura da irabazi duten saria.\nHainbat proba gainditzea izan da Gazteak Hegoaren Bila lehiaketako eginbeharra eta Gipuzkoako, Arabako eta Bizkaiko parte-hartzaileak izan dira lehian. Azken proba maiatzaren 21ean pasa behar izan zuten, Gasteizen; osasun-arretarako sarbidearen gaineko hainbat froga gainditu behar izan zituzten pista ezberdinak lortu eta bukaerarako gunera iristeko.\nProba egin ondoren eman zituzten jakitera, Artium museoan, irabazleen izena eta lehen saria Gipuzkoako Inkarri taldearendako izan da; 28 urte dituen Leire Egaña irakasle oñatiarra da taldekideetako bat. Sariari esker Peru, Andeetako herrialdea, ezagutu eta Medicus Mundik bertan garatzen dituen garapen proiektuak ezagutzeko aukera izango dute Inkarriko kideek.\nBizkaitarrek eta arabarrek osatutako Galeanos taldeak bigarren saria lortu du eta 2.600€ko diru saria izango dute Estatu Espaniarrean elkartasun proiektu bat ezagutzeko.


INFORMAZIOA ERRENTERIA 2020 - GOT - Gipuzkoako Orientazio Taldea\nINFORMAZIOA ERRENTERIA 2020\nINFORMAZIOA ERRENTERIA (gauez)\nHarrerako futbol zelaian, motxilak uzteko toki bat egokituko da, horrela nahi dutenentzat. Litekeena da, proba amaitutakoan, futbol zelaiko dutxak erabilgarri egotea, nahiz eta oraindik ezin den ziurtatu.\nGorria———— 5,7 Kms 23 baliza\nLaranja———- 4 Kms 20 baliza\nHoria————- 2,4 Kms Balizak zehazteke.\nHurrengo sailkapenak egingo dira.\n18.00 tik 19.30 ak bitartean ospatuko da orientazioko mikrosprint txapelketa Fanderiako futbol zelai txikian. Kanporaketa moduan egingo da, eta izen ematearen arabera antolatuko da lehiaketa. (Mailak ,leiha-kideak, etab…). Azken orduko informazioan emango da txapelketaren berri. Mikrosprint-ean leihatu nahi duenak Fanderiako futbol zelai txikian egon beharko du arratsaldeko 18.00 tarako.


Seguridad Social: Irisgarritasuna\nIrisgarritasun adierazpen hau http://www.seg-social.es webguneari aplikatzen zaio.\nAkats puntualen bat gerta daiteke fokuaren ordenarekin [9.2.4.3 baldintza: fokuaren ordena, UNE EN 301549:2019].\nHizkuntza puntualaren aldaketaren batek ez du markatze egokirik [9.3.1.2 baldintza: atalen hizkuntza, UNE EN 301549:2019].\nAdierazpenaren azken bertsioa: 2020ko azaroaren 5a.\nwebguneak zerbait betetzen ez badu jakinaraztea\nHelbide elektroniko honen bidez aurkez daiteke:


Energia by iruneamara 397 views\nKirolariak by iruneamara 381 views\nInternet by iruneamara 334 views\nHaizea by iruneamara 356 views\nEuskal mitologia by iruneamara 554 views\ntxakurrak by iruneamara 404 views\n2. indizeaindizea  1-Portada1-Portada  2-Iruneren oporrak2-Iruneren oporrak  3-Amararen oporrak3-Amararen oporrak  4-Nabarra.4-Nabarra.  5-kurtzo amaiera5-kurtzo amaiera\n3. Iruneren oporrakIruneren oporrak -Irune: portugaleten egon da. Igerilekuan-Irune: portugaleten egon da. Igerilekuan ;arrantza egiten bere lagunarekin;arrantza egiten bere lagunarekin ;ondartzan ;kolonietan … parisen egon da;ondartzan ;kolonietan … parisen egon da (Disney land)(Disney land)\n7. paris Notre dame Eiffel dorrea Arco del triunfo\n8. Amara oporrakAmara oporrak  Amara: Toledo egon da, igerilekuan,Amara: Toledo egon da, igerilekuan, warner bros ,etab…warner bros ,etab…  Ere parque akuatiko batean egon da bereEre parque akuatiko batean egon da bere familiarekin.familiarekin.  Eta hoteleko igerilekuan ere bai; handianEta hoteleko igerilekuan ere bai; handian eta txikian .eta txikian .\n11. toledo Parque de agua catedral Iglesia Santo Tome\n12. NabarraNabarra  Irune eta Amara nabarran egon dira bereIrune eta Amara nabarran egon dira bere lagunekin ; eta lehenengo egunean raftinglagunekin ; eta lehenengo egunean rafting egin genuen ,piraguismo, sartu ginenegin genuen ,piraguismo, sartu ginen kobasulo batera gida batekin gaueankobasulo batera gida batekin gauean gaupasa egin genuen eta gero loguregaupasa egin genuen eta gero logure handi batekin egon ginen egun osoa.handi batekin egon ginen egun osoa.\n13. Kurtzo amaieraKurtzo amaiera  Gure asken eguna eskolan, ondo pasatuGure asken eguna eskolan, ondo pasatu genuen baina ...kili-kolo ere bai zeren etagenuen baina ...kili-kolo ere bai zeren eta gure asken eguna eskolan zen eta ezgure asken eguna eskolan zen eta ez genuen ondo artu 11urte ziren eta ori askogenuen ondo artu 11urte ziren eta ori asko dira.dira.  Lagunes ere bai zeparatzen sara bainaLagunes ere bai zeparatzen sara baina bero elkarrekin egoten gara beti.bero elkarrekin egoten gara beti.\n14. Gure dantzakGure dantzak  Irune :tango lloron dantzatu zuen besteIrune :tango lloron dantzatu zuen beste lagunekin.lagunekin.  Amara: Fiesta abestia dantzatu zuenAmara: Fiesta abestia dantzatu zuen beste 3 lagunekin gehiago.beste 3 lagunekin gehiago.  Gero teatro bat egin genuen Amara besteGero teatro bat egin genuen Amara beste claseko neska batekin egin genuen.claseko neska batekin egin genuen.


Moodle informazioa: Moodle ikastaroa Bilbon, LMS ezagunena gobernatzeko\nMoodle ikastaroa Bilbon, LMS ezagunena gobernatzeko\nMoodle Moot Global 2019 ►\nTxabi Perez - astelehena, 2019(e)ko azaroaren 4(e)an, 10:10(e)an\nMoodle LMS bat da, Learning Management System edo "ikaskuntza kudeatzeko sistema" bat, euskaratuta. Aukera anitzak ditu, eta online formakuntza emateko erabili ohi da. Azken bertsioa ezagutu eta praktikan jartzeko, oinarrizko gaitasunak landuko dituen ikastaroa izango da datorren azaroaren 6an, Bilbon.\nSoftware librea da Moodle, eta PHP programazio lengoaian oinarritzen da. Euskaratuta dago, baita webgune ofiziala ere.\nIkasgela birtualak edo online ikastaroak sortzeko erabiltzen da. Hezkuntza-erakunde edo irakasleek profil bat dute, eta beste bat, oro har, ikasleek. Orokorrean Moodle-ek malgutasun handiko hainbat aktibitate eskaintzen ditu: foroak, blogak, inkestak, materialak, kontsultak, galdeketak eta zereginak. Funtsean, tresnaren erabilpen gako nagusiak pedagogikoa, teknologikoak baino. Hezkuntzaren ikuspegi pedagogiko batekin lantzea ikastaroak, horixe da koxka.\nIkastaro honi dagokionez, hona datuak:\nDATA ETA ORDUTEGIA: Azaroak 6, asteazkena, goiz eta arratsalde: 10:00-14:00 // 15:30-19:30\nLEKUA: Euskararen Etxea: Agoitz plaza 1 (Bilbo)\nIKASTARO-EMAILEA: Talaios Kooperatibako kideak\nAntolatzailea: Azkue Fundazioa.\nIZEN-EMATEA: hemen. (azaroaren 5a arte irekita)\nEr: Moodle ikastaroa Bilbon, LMS ezagunena gobernatzeko\nTxabi Perez - astelehena, 2019(e)ko azaroaren 4(e)an, 12:20(e)an\nikastaro honek ez du zerikusirik Berritzegune Nagusian egingo den ikastaroarekin "Hezkuntzako Moodle administratzaileentzat".\nKasualitate hutsa izan da.


Gogaikarria da Lauraren lanbidea. Berak ere badaki. Oinazea eramangarriago egiteko trufatzen da pazienteez. Auto-engainu hutsa, noski; baina iruzurtzarrek iruzurtxoak baliogabetzen dituztenez, efikaza. Okerragoa litzateke norbere gabeziak ezkutatzeagatik egiten duela pentsatzea.\nSekula etxetik irten ez baina bidaiatzea obsesio bilakatu zaion esploratzaile zapuztuari Livingstone izengoitia asmatu dio. Hegazkinari ez omen dio beldurrik, eta tele-transportea existituko balitz ere, ez luke baliatuko inora joateko, ez baldin bada sofatik hozkailura. Alegia: mundu errealak eta izakiek ikaratzen dute, ez bidaiatzeak berak. Auzo zibernetikoan bizi eta mundua telebistaz baino ikusi ez duenez, etxeaz bestaldeko eremua basapiztiaz betetako lurralde arriskutsua iruditzen zaio: mehatxu eta krimen haztegi erraldoia. Laura jakinaren gainean dago, hurbileko lagun gehienek ere halaxe antolatzen baitituzte bidaiak: jendailaz ondo babestutako resort blindatuetara. Txori txiki zirtzilaren itxura hartzen dio Livingstoneri: sudur luze zorrotza, begi txiki tenkatuak, hankatxo luze argalak; eta migratzera ausartzen ez diren hegazti ahulak ontziaren kroskoan bezala du hark posizioa hartuta interneten. Bere alter egoaren txio harroputzek besterik adieraz dezaketen arren, autoestimutik gutxi du eta zinismo merketik sobera. Hor dute sorburua bere sintoma fobikoek (agorafobia + izu-neurosia): erreprimitutako desioek eragindako inpotentzia sexualean.\nTalenturik gabeko idazle saiatuari Job deitura ipini dio, pazientziaz kargatutako santuaren omenez, pertsonaia errukarriaren aldarte temati berberaz aurre egiten baitio naturak mailegatutako ezintasunei. Zoriaren broma makabroa: talentua preziatzeko abilezia eman ziezaiokeen indibiduo bati baina, aldi berean, erdipurdiko existentzia batera kondenatu. Zein klasetako maltzurkeria darabil naturak, talentua daukazunaren sinesmena itsatsi baina berau gauzatzeko gaitasuna ukatzen badizu? Jobek aitortu dio, ordenagailu aurrean jesarri eta aurreikusitako deskalabrua saihestearren, periodikoak arakatzen ematen duela eguna, bidea argituko dion ideien bila. Aldi bakarrean etorri zaio kontsultara gaztea, ez da berriz itzuli. Aldentze horrek asko kezkatzen du Laura: inpotentzia beste suhar metatzen baitute bipolarrek barrenean, denik eta konbinaziorik lehergarriena.\nErtzaina Snoopy da. Badu nortasun sendoagoetara otzantzeko joera kontrolaezina. Buztana mugitzea falta zaio gizajoari zerbait agintzen diotenean. Isekari akaberakoa da gizona. Hondoa jotako zirikatzailea, nahaste afektibo-depresiboa daukan susmoa du Laurak. Ediporen konplexuak eragindako traumaren kausaz seguruenik, zeinak norbere homosexualitatearen ukazioa dakarkion. Sekula ez du deskubrituko, dena den: biek baitakite fruiturik emango ez duen terapian jostatzen dabiltzala. Ondo giltzaperatua du Snoopyk inkontzientean bere Ni benetakoa. Haren ateraldi burutsuek emango liokete afari bat baino gehiagorako berriketaldi animatua kolega psikoanalistekin. Joder, zeinen aspergarriak diren kolega psikoanalistak! Hobekien Snoopyrekin konpontzen dela esan behar luke, nahiz eta... zergatik erabiltzen ote du hainbeste kolonia? Inoiz ez da ausartu galdetzen. Baina hurrengo asteartean, agian, usaimenari buruzko konturen bat aterako dio Laurak, aitzakia hutsalen bat profitatuz.\nBat-batean eta modu aski fanatikoan futbolzale bilakatutako antifutbolero ohiari Bovary deitzea otu zaio. Emakumezkoa da (hiru emakumezko besterik ez ditu bezeroen artean), eta existentzia idiliko batekin egiten du amets (nork ez, ordea?). Erdipurdiko izate batekin konformatu beharko duela ebatsi du Laurak: herentzian jasotako eskakizunek oztopatzen baitute haren eboluzio pertsonala. Bakarrik egoteaz nazkatuta dago. Sexua aldatzeaz aipamen ulergaitz bat egin zion behin batean, oso labur eta lauso, baina ez du gehiago halakorik atera berriro.\nPentsatuaz bakarrik sexuz aldatzeko aukera balego, birritan zalantza egin gabe transformatuko litzateke Laura ere. Ustekabean pasatu zaio burutik kontu hau, baina ez da tximistak argitutako ilunpera berehala itzuli, eta jabetu da batzuetan eraman ezina zaiola emakumezko izatea, nekagarriegia: norbere burua uneoro arren begirada gailenari egokitu behar desesperagarri hori, batez ere. Eta ez da gizonezko psikoanalista handiusteek faloaren inbidia izendatzen duten horren kausaz, ez baitio kaneloi formako zintzilikario horri estimu berezirik, gizartearen begirada faloduna saihestu nahia baizik. Ikusezina izan nahi luke, gardena, hartara ez luke-eta begirada mingarri hori erakarriko. Titi parea eta alua edukitzeak dakartzan bestelako gutxiespen propioez gain, gizonezkoek andrazkoez duten inpresio kontzeptuala zaio bereziki aspergarria: eme orok barren-barrenean zerbait falta duen uste abstraktu hori, zeina, nola ez ba!, arrek bakarrik bete dezaketen. Gizonezkoetan aurrerakoienek ere inkontzienteki onartuta daukate uste lelo hori; mozolo sinpatikoek, zer esanik ez: «Batek daki, akaso gaur bertan azalduko natzaizu zure ametsak goxatzera!». Horixe esan dio hitzez hitz Gregoriok (Marconi deituko dio aurrerantzean), gaur eguerdian kontsulta estropezuka utzi duenean. Itsua baita Marconi, nahiz eta naturak ederki konpentsatu dion korneatako gabezia mihian.\nNorbaiten desioa piztea ez zaio desatsegina Laurari, bere ametsek goxatu premia dutelako iritziak, ordea, sutan jarri du. Ez luke amorru horrek bere diagnosia baldintza dezan nahi. Beraz, mutila psikiatrarengana bidaltzea ebatzi du azkenean, halako desoreka mentala ezin baitu berak ganoraz artatu.\nJasanezina da tipoa! Ametsak borondatearen arabera manipulatu omen ditzake Marconi honek.\n— Begi-bistan daukadan ezereza ikusteaz gogaitua bainago, ametsak eraiki eta bizi egiten ditut, aktoreak antzezpen bat bezala. Betidanik izan dut ahalmen hori —esan dio Laurari, ipuin harrigarri bat kontatzera doanaren ausardiarekin—, txiki-txikia nintzenetik. Amets gaiztoenetatik supituan esnatzen nintzen umetan ere. Esnatu ez, irten edo norbaitek aterarazi, zehatzago esateko. Bazirudien ametsen kalitatea zaintzeko zentinelak nituela inkontzientean, eta haien irizpidearen arabera segitzen nuela lo edo itzartzen nintzela. Poliki-poliki perfekzionatzen joan naiz urte guztiotan nahi dudanaz amets egiteko gaitasun hau, eta hara, gaur da eguna esfortzurik gabe barneratzen naizela irudikatuko existentziatara loak hartutakoan. Prozedura oso da sinplea: nor eta zer izan nahiko nukeen imajinatu, begiak itxi, eta salto egiten dut bizitza paralelo horretara.\nBerbalapiko honi doble kobratuko diola pentsatu du Laurak.\n— Ametsezko bizipenek, bestalde, ez diote zer inbidiaturik errealitatekoei. Alderantziz, errealak baino askoz biziagoak iruditzen zaizkit azken aldi honetan. Hainbeste, ezen gero eta goizago oheratu eta orduak lapurtzen dizkiodan egunerokoari ametsaren mesedetan. Ulertuko duzunez, nire errealitate txepel, monotono eta ilunak ez baitu deus egiterik amestutako existentzia ikusgarriak eskaintzen didan bizipoz aberatsarekin. Duela zenbait aste oso gauza bitxia gertatu zitzaidan, edozelan ere, eta beldur naiz ez ote ditudan nire ahalmenak sobera ustiatu.\nBerbalapiko honi lagunduko dionik ez dagoela pentsatzen hasi da Laura.\n— Garai batean igerilekura joaten nintzen sarri, zentzumenei deskantsua emateko batik bat: trabarik ez dagoenez, ur berotan baino ez bainuen aurkitzen izarapeko epeltasun biguna. Detektagailu digital batek baimentzen du igerileku barrurako sarbidea: hatz erakuslearen punta jarri beharra dago makinaren zuloan, hark ezagutu eta pasatzen utz zaitzan. Bada, sartu nuen behinola hatza han, gelditu nintzen luzaz makinak noiz pasatzen utziko zain, baina ez zidan utzi. Ordura arte halakorik inoiz suertatu ez zitzaidan arren, ez nintzen arduratu, makina horiek oso sentsibleak direla jakinik, hatza hoztua izango nuela pentsatu bainuen. Atzamar puntan putz egin eta saiatu nintzen berriz, bi, hiru, lau bider. Alferrik. Makina ondo zebilen, gainerako bezeroek arazorik gabe igarotzen baitzuten burdinazko hesia. Nire onetik aterata hurbildu nintzaion harrerako emakumeari eta behingoz sarrera ireki ziezadala agindu ahots zakarrez. Horrelaxe hitz egiten diet laguntza eske joaten natzaienei: nire minusbalioaren errudun balira bezala, hain dira bestela oka egiterainoko errukiorrak ezinduekin. Badaude, noski, zeruetako talaiatik begiratzen zaituztenak, ahalguztidunaren idazkariak balira bezala, baina horiekin are ipurterre eta ezatseginagoa naiz.\nBerbalapiko honek ordubetea igaroko du asko hitz egin baina ezer esan gabe, pentsatu du Laurak.\n— Umezurtz galdu bat banintz bezala artatu ninduen emakume petral hark, eta sarbidea ukatu modu sobera amultsuan, bazkidea nintzela egiaztatzerik ez zuela argudiatuta. Sutu egin ninduen bere manera samurrak eta oraindik modu ozpinduagoan mintzatu nintzaion, zenbat eta adeitsuago tratatzen nauten orduan eta gehiago pizten bainaiz. Ezta horrela ere! Gizagaixo agoniatsu bati bezala egin zidan kasu. Larritu egin nintzen. Iruditu zitzaidan, nire existentzia agortzen ari zelako umiltzen zitzaidala eta bizidunen beroa ihesi zihoakidalako ez ninduela makinak errekonozitzen. Harrezkero, aise ulertuko duzunez, ez naiz sekula bueltatu igerilekura.\nBerbalapiko honek ziur aski ez daki igerian egiten ere, pentsatu du Laurak.\n— Logika osoa zuen hiltzen ari nintzelako ideiak: bi existentzia kontsumitzen nenbilenez aldi berean, amestutakoa eta erreala, litekeena zen beraietan denbora modu paraleloan iragan ordez batean gastatutakoa besteari batu izana. Hala balitz, nire adina bikoiztuko lukeen pertsona bati zegokion denbora neukan kontsumituta; existentzia normal baten hiru herenak bai, gutxienik. Ataka estuaren aurrean jarri ninduen deskubrimendu horrek: bizi nituen bi existentzietako bat baztertu beharra neukan nahitaez, zegokidan denbora oharkabean iraungiko zitzaidan-eta bestela. Ametsen munduari uko egitea erabaki nuen, jakina, ezin bainuen erreala suntsitu neure buruaz beste egin gabe.\nBerbalapiko hau gainetik kendu behar duela pentsatu du Laurak, nola edo hala ukatu egin behar diola berriro bere bulegoan sartzea.\n— Jende arruntaren bizipoza xaxatzen duten gauzetara lotzea deliberatu nuen, beraz. Futbolarekiko pasioari, garagardoari, maitasunari... errenditu nintzaien, ohartuta bainengoen ingurukoek ez zutela askoz premia gehiago bizitzarekin bakeak egiteko. Ordurako, dena den, eta esan dizudan bezala, nire bizitza errealak xarma guztia galduta zeukan: aspergarria iruditzen zitzaidan, geldoa, interesik gabea. Egin kontu nik munduko emakumerik ederrenak izan nitzakeela ametsetan, lo hartu aurretiko unean haren irudia asmatzea baino ez bainuen behar istant batean haren aldamenera jauzi egiteko. Noski, bazituen prozedurak ustekabeko arazo logistikoak ere. Ondo pentsatu beharra neukan nor izan edo norekin egon amestutako existentzian, hari-mutur guztiak ondo lotu, nolabait esatearren; deskuidatuz gero ingelesa jakin barik para nintekeen-eta Jennifer Connellyren altzoan.\nBerbalapiko hau mailu batekin buruan eman diezaiodan eskatzen ari zait, pentsatu du Laurak.\n— Badiotsut, nire existentzia errealaren aldean pagotxa zen amestutakoa. Total, denbora ziztuan agortuko zaidala dakidan arren, amestutako bizialdia lehenestea erabaki dut. Zonbi baten moduan bizi naiz errealean, honenbestez: begirale estralurtarraren aldarte desinteresatu berberaz. Erabaki horrek aurreikusita ez nituen erronka berri batzuei buru eman beharra ekarri dit: egun osoa lotan igaro ezin dezakedanez, gero eta bizipen muturrekoagoak bilatzen ditut, derrigorrez bizi beharreko existentzia erreala ez dakidan jasanezina suertatu. Ez dut esango bihar hil daitekeela pentsatzen duenaren ausardia ero horrekin bizi naizenik orain (ametsen munduan badut oraindik zer esperimentatua), baina bai lehen baino modu askoz lotsagabeagoan. Lanpetuta nabil errealitatearen notario lanak egiten. Atseginez entzuten ditut gertaera latz zein esamesa hutsalenak, eta ondoren memorian prezisioz artxibatu, baliagarri zaizkidan egunerako. Zirraragarria da, boteretsu sentiarazten baitzaitu. Maiz aldatzen dut itxuraz eta afizioz nire esplorazio esparrua ahalik eta zabalena izan dadin. Behatzaile itsu baina zorrotza naiz. Eta tira, ezingo dut esan nire existentzia errealak bat-batean amestutakoari itzal egiten dionik, baina sikiera eramangarria zait.\nAkabo! Nahikoa da! Berbalapiko eldarniatu hau psikiatrarengana bidaliko dut aitaren batean, erabaki du Laurak azkenean.\n— Batek daki, akaso gaur bertan azalduko natzaizu zure ametsak goxatzera!\nEta Laura amorratuta dago, ernegatuta, gaitzituta, kabreatuta. Gauean oheratu denean, ezustean gogora etorri zaio Gregorio itsua. Marconi madarikatu hori. Eta oraintxe bertan ez daki Job idazleak utzitako ipuina irakurri nahi duen edo berehala lo egin beharko lukeen ametsetan Marconi ager dakion. Pilulak hartu eta hogeita lau orduz etengabe ametsean murgiltzea ere bururatu zaio, hartara une batean edo bestean bien loaren bat egitea ziurtatuko bailuke. Baina beldur da pilulek eragindako inkontzientzia sakonak ez ote lukeen Marconiren sarbidea eragotziko. Izara azpian uzkurtu eta begiak itxi ditu indarrez: errealitatetik erreskatatu eta Marconik ametsen mundu fantastiko horretara albait arinen eraman dezan desio du Laurak.\nDamutu zaio. Isiotu du argia eta Joben narrazioari heldu dio, hain iruditu zaio patetikoa ametsetako desioa.\nterapia baterako zirriborroa:\nErabilitako liburuak saltzen dituzten denda batean sartu da Julia. Liburu higatu bat begiz jo du azken zokoan. Oreka misteriotsuren batek eusten dio zutik, apalaren izkinan erortzear. Iruditu zaio arrenka asilo eske dabilkiola eta barreneko letrek salto egingo diotela liburua ireki bezain laster, hain da prekarioa haren egoera. Babesa eman, ordaindu eta, etxera doalarik, liburua eserlekutik erori eta ahaztuta laga du autobuseko zoruan. Ez da liburuaz oroitu oheratu den arte. Egilearengan pentsatu du une labur batez, baina ez da errukia sentitzera iritsi, loak hartu du-eta lehenago. Eguerdian akordura etorri zaizkio berriro liburua eta idazlea, baina apenas iraun dion igogailuak bi pisu jaisten tardatu duena. Juliak segitu du bere bidea eta liburuak berea. Jaso du autobusean institutuko gazte kuadrilla oldartsu batek eta hankapean ibili du kalean zehar. Forma koadratuak ez dio uzten liburuari lurrean behar bezala irristatzen, eta nahiago izan dute plastikozko poto biribilagoa ostikoz jotzea. Hartu du ondoren bazter batetik liburu uspeldua andrazko adindun batek, eroan du etxera eta egongelako mahai desorekatua berdintzeko eduki du bost egunez altzariaren oinpean. Erratza pasatzean traba egin dionez, atsoak erabaki du halako batean, onurak baino eragozpenak ekartzen dizkiola liburuak. Pena eman dio hala ere zakarretara botatzeak, iruditu baitzaio norbaitek lan handiak egin dituela orrialde haiek betetzeko eta merezi duela begirune minimo bat. Urrikalduta, lazo batekin apaindu eta ileapaindegi ondoan den kafetegiko mahaian utzi du, oparia bailitzan. Hartu du handik zahar ezinduak zaintzen dituen errumaniar batek, ez baitu ulertzen nola utz daitezkeen botata objektuak, ezelako baliorik gabekoak barne, eta erabili du Cosme tenteago jartzeko gurpildun aulkian. Ipurdi azpian paratu dio liburua, hartara agurea zutixeago eser dadin, okertuta jesartzen da-eta bestela. Deserosoa denez nonbait liburua, amorrazioz jaurti du espaloira Cosmek, ipurmasailean min egiten diola argudiatuta. Petralkeriak jasan ezinda, errumaniarrak ebatzi du geratu den txokoan ondo dagoela liburua. Alde batera eta bestera begiratu eta gero hartu du betaurrekodun batek lurretik. Jaka barrenean sartu eta oin puntetan aldendu da, trafikatzaile ikaratua baino mesfidatiago. Iruditu zaio, hitzordura liburua besapean duela ailegatzeak ondo emango diola. Internetez ezagututako emakume batekin elkartzekoa da zine atarian. Inoiz ez dago sobera letren prestigioa aurreneko zitan. Euria hasi du, ordea, eta nahiago izan du itxura zaintzea, intelektual arranditsuarena egitea baino. Koska batean laga du liburu bustia, esker oneko diosala egin ostean, ondo baino hobeto egin baitizkio txapel lanak. Hartu du azkenik ongile errukior batek eta eraman liburu-denda moderno batera. Urrutiko gerratan eroritakoak aberrira eroaten dituzten eran entregatu du, modu zeremoniatsuan, eroritakoen hilkutxan banderak jartzen diren bezala paratuz mostradorean. Itxurak gordetzearren jaso du dendariak oparia, nola ez ba! Baina gizon eskuzabala irten bezain laster utzi du liburua papera birziklatzeko potoan, zirrimarrak eta ireki gabeko gutunak eta Euskaltelen panfletoak dauden lekuan. Tarteka akordatzen da Julia bidean gelditutako liburuaz. Oroitzapen aseptikoa da, dena den, hondatutako praka zahar batzuek ekar diezaioketena bezalakoa, ez baitio nostalgiari sustraitzen uzten.


Lif (taldea) - Wikipedia, entziklopedia askea.\nLif euskal rock taldea izan zen. Bere estiloa rock indartsua zen, metal, hardcore eta punk ukituekin; hitzak euskaraz idazten zituzten. Euren erreferentziak Rollins Band, Suicidal Tendencies, Social Distortion, Turbonegro, Biohazard, Machine Head, El Corazón del Sapo, Dut, BAP!! edota Deftones bezalako taldeak izan ziren. Euskal Herritik kanpo ez ziren ezagunegiak izan, Fermin Muguruza eta Dut-en teloilariak izan arren. Diska bi irarri zituzten, Esan Ozenki eta Metak-ekin.\nTaldearen jatorria 1993n koka daiteke, Hondarribiako sei lagunek Live In The Attic taldea sortu zutenean. 13 urteko batazbestekoa zuten, eta nagusienek DHO amaitu berria zuten. 1998n, taldekide baten heriotzaren ostean ("Kinki"), taldea Lif bihurtu zen eta bere lehen demoa grabatu zuten: Panttera (ahotsa), Trasformer (gitarra), Txintigngoma (gitarra), Txise (bajoa) eta Ángel (bateria) ziren taldekideak. Euren herrikoak ziren Dut taldearekin zeukaten laguntasunak hauek kontzertu batzuetan teloilari izateko eskaintza egitea ekarri zien. Gutxi beranduago, Esan Ozenkik LP bat grabatu ea Fermin Muguruza eta Dut-en teloilariak izateko aukera eman zien, Euskal Herritik kanpo jo eta taldea ezagutarazteko parada izanez.\nEuren lehen diska, Lif (1998), hainbat arazo eta atzerapenen ostean irarri zuten, euren artean bateriak hanka bat apurtzea. Diskoak harrera ona izan zuen, baina taldeak estudioan zeukan eskarmentua txikia nabari zen. Soinua gogorra zen (trash metaletik gertu batzuetan) eta hitzak aldarrikatzaileak panfletoak izan gabe, pertsonalak ere baziren artean.\nOrdura arte ahal beste zuzeneko emanaldi eskaini zituzten, talde profesionala izan ez zirela kontuan hartuz. Emanaldiak biziak ziren, eszenatokia euren leku naturala zela frogatuz.\n2001 hasieran, taldekideek euren urrats musikal berrien inguruan hausnartzeko epe bat hartu zuten (hiru hilabete izango ziren). Apirilean "*" ("asteriskoa") lan berrirako hamaika kanta berri grabatzera sartu ziren estudiora, oraingoan Metak diskoetxearekin. Horretarako Malerrekatik (Nafarroa) gertuko korta batean bakartu ziren, euren ekipoarekin berarekin eta soinu teknikari eta ekoizlea izango zen Karlos Osinagarekin (Lisabökoa eta Kashbad-eko kide ohia). Masterizaziorako Angel Katarainen estudioetara jo zuten. Hitzak pertsonalagoak ziren, eta metal soinua desagertu zen hard rock estilo lasaiago bati lekua uzteko. Diskoak lehenak baino kritika harrera hobea izan zuen.\nDiskoa kaleratu eta gutxira banandu ziren. Taldekide batzuek Kalite nu metal taldea sortu zuten.\nPanttera (Danel Emazabel): ahotsa.\nTxintigngoma (Iñigo Icoz): gitarra.\nTrasformer (Igor Teresa): gitarra.\nTxise (Iker Urtizberea): bajoa.\nOztopo guztien gainetik Bonberenea (2002, Bonberenea Ekintzak)


Haurren elikagai gogokoenak | Consumer\nHaurren elikatze-jokabidea modulatu eta hobetu egin daiteke, elikagaiak platerean modu egoki eta arduratsuan aurkeztuta.\nHaurrek, txiki-txikitatik, gustukoen dituzten elikagaiei buruz dituzten lehentasunak markatzen dituzte, baita gorrotatzen edo desatseginak iruditzen zaizkienak ere. Haurrek gehiago jaten dute, eta hobeto egiten dute familiako jakiekin, etxean ikusten dituztenekin eta familiak jaten dituenekin. Haurren elikatze-portaera ulertzeko ahaleginean, ikusi da amagandiko edoskitzeak elikagai berriak onartzea errazten duela eta haurraren gustua dibertsifikatzen laguntzen duela, amaren esnearen zaporea aldatu egiten baita amak hartzen dituen elikagaien arabera. Orain, ikerketa berri batek erakutsiko digu nola eragiten duen plateren aurkezpenak haurrengan.\nBrian Wanskink elikadura-portaeran adituaren arabera, eragin handia dute haurrek jateko moduan dituzten koloreen kopuruak eta nahasketak, elikagai desberdinen kopuruak, produktu nagusiaren kokapenak eta platera osatzen duen antolaketak.\nFaktore horiek ezagututa, haurren elikaduraren gurasoak eta arduradunak platerak hobeto aurkezteko orientatzen dira, elikagai gehiago kontsumi dezaten eta, ondorioz, haurrak hazkuntza eta garapen fisiko eta mental egokirako behar dituen energia- eta mantenugaiak egoki bete ditzan.\nPlateraren aurkezpena: giltzarria haurraren elikaduran\nElikagaien aurkezpenak eragin nabarmena izan du bai haurrek bai helduok jateko gogo eta gustu handiagoarekin edo txikiagoarekin jaten dugun moduan, Wansink-ek gaiari buruzko bere ikerketetako batean azaldu duenez. Izan ere, haurrak janariarekin oso maniatikoak badira edo elikagai berriak probatzeko interes gutxi badute, komenigarria da haien elikatze-jarrera nola alda daitekeen jakitea, alderdi hauek kontuan hartuta:\nPlaterean koloreztatua. Haurrek interes handiagoa dute kolore desberdineko jakiak dituzten platerak aukeratzeko, eta erakargarriagoak dira sei kolore desberdin dituztenak, helduek ez bezala, hiru kolore baino gehiago baitituzte aukeran.\nZazpi osagai baino gehiago ez plater bakoitzeko. Haurrei gosariak elikagaiz gehiago edo gutxiago betetzeko aukera eman zitzaienean, gehienek plater bakoitzeko osagai gehien zituztenak aukeratzen zituzten. Informazio hori oso baliagarria da alderantzizko emaitza lortu nahi bada; gutizia janariak (litxarreriak, galletak, etab.) gehiegi jan nahi badira. produktu horien aukerak murrizten badira.\nOsagai nagusiaren kokapena. Wansinken esperimentuan, haurrek hainbat proposamenen artean aukeratu behar zuten osagai nagusia (arkume-txuletak, lasagna edo txerri-haragia) plater berean beste leku batzuetan nahita jarri zen. Haurrek lehentasun handiagoa erakutsi zuten osagai nagusia plater biribilen beheko eskuinaldean jartzen zenean; aldiz, plater obalatuak aukeratu zituzten elikagai handiarekin ezkerraldean.\nPlater betea edo plater hutsa. Lau irudi aurkeztu zitzaizkien, plateretan modu desberdinetan banatutako bi elikagairekin, elikagaien posizioaren arabera platera betetsuago edo hutsago zegoelakoan. Haurrek nahiago dituzte espazio libre gehiago geratzen zaien platerak, hau da, janariz gainezka ez daudenak. Hala, jantoki txarrei janaria plater txikitan eta kantitate justuan zerbitzatzea baino baliagarriagoa gerta dakieke, eta, behar izanez gero, janariz betetako plater handiago bat zerbitzatu aurretik errepikatzea.\nForma deigarriak elikagaiekin. Kasu honetan, haurrek elikagai berberak zituzten aukeren artean aukeratu behar izan zuten, baina batzuetan, irudi bat (alde irribarretsu bat) edo guztiz kontrakoa simulatu behar izan zuten, elikagaiak plateraren barruan kasualitatez jarrita. Haurrek nahiago dituzte elikagaiak “figurak” osatzen dituzten platerak.\nLaburbilduz, esperimentu honen emaitzen arabera, haurrek nahiago dituzte askotariko elikagaiak eta kolore-aniztasuna dituzten platerak, nahiz eta plater berean gehienez ere elementu eta kolore ugari izan. Era berean, espero zitekeen bezala, haur eskuindarrek plateraren eskuinaldean osagai nagusia duten platerak nahiago dituzte, ezkertiarrek ez bezala. Emaitza horiek baliagarriak izan daitezke haurrek gehien baztertzen dituzten elikagaien kontsumoa probatzeko, hala nola barazkiena edo arrainena.\nPUBLIZITATEAK ERAGINA DU LEHENTASUNETAN\nHaurren publizitateak eragin erabakigarria du haurren elikadura-lehentasunetan; izan ere, ikusi da haurrak telebistaren aurrean ematen duen ordu kopuruaren eta elikadura-dentsitate txikiko elikagaien kontsumoaren arteko lotura. Emaitza horiek berresten dira EROSKI CONSUMER aldizkariak haurrentzako ordutegian iragarritako elikagai-motari buruz egindako ikerketa batean lortutako emaitzekin. Ikerketa horretan egiaztatu zen telebistan gehien iragarritako hamabost elikagaietatik bakar batek ere ez zuela sustatzen elikagai freskoen kontsumoa, hala nola fruta eta barazkiena.\nAlderantziz, jaki “apetatsuenak” izan ziren: gozokiak, zukuak, zizka-mizkak eta haur eta nerabeentzako Elikadura Osasungarriaren Piramidearen erpina osatzen duten gainerako elikagaiak.\ninfantil-eu plato-eu preferencias-eu


Iruñea: Udalak euskararen ordenantza urratu zuen 2020ko sanferminetan\nIruñeko udaletxean eskegi zuten zapi erraldoia. Argazkia: Iruñeko Udala\nNafarroako Administrazio Auzitegiak ebatzi duenez, Navarra Sumaren udal gobernuak Iruñeko euskararen ordenantza urratu zuen iazko sanferminetan gaztelania lehenesteagatik udaletxeko balkoian eskegitako zapi gorri erraldoi batean.\nZapian "#LosViviremos" leloa irakur zitekeen handi-handi, eta gero, txikiago, euskaraz (#BizikoDitugu), frantsesez eta ingelesez. Orduan indarrean zegoen ordenantzaren arabera (iazko azaroan aldatu zuten), bi hizkuntza ofizialek garrantzi eta presentzia bera izan behar dute errotulazio eta mezu ofizialetan.\nEH Bilduk gora jotzeko errekurtsoa aurkeztu zuen Auzitegian euskara diskriminatzen ari zirela ulertuta; Auzitegiak arrazoia eman dio. Azaldu duenez, Navarra Sumaren gobernuak darabilen argudioa —kanpaina ofizial bat beharrean, publizitatea zela, eta, beraz, ez zuela zertan ordenantza bete— "artifiziala" da: "Zapiak beste elementu batzuk zituen, bando baten itxura ematen ziotenak, publizitatearena barik".\nHori horrela, gogorarazi du ordenantzaren arabera "errotulazioaren eduki, tamaina eta kontrasteak berdin-berdina" izan behar zuela, bai gaztelaniaz eta baita euskaraz ere.


Euskadiko Soinuak Vic-eko Musika Bizia Azokan irailaren 16tik 19ra - bizkaie.biz\nEuskadiko Soinuak Vic-eko Musika Bizia Azokan irailaren 16tik 19ra\nBizkaie! 2010-09-13 14:59 Kulturea\nMusika industriako alkarte eta enpresakaz alkarlanean, Euskadiko Soinuak-ek Euskadiko 4 talde aurkeztuko ditu zuzenean: Dediego Brothers, Vendetta, Bide Ertzean eta Iñaki Plaza y Ion Garmendiaren '20 Hatz proiekt' ikuskizuna.\nEuskadiko Soinuak aurten be badoa Vic-eko Musika Bizia Azokara. Musika industriako alkarte eta enpresakaz alkarlanean, Euskadiko Soinuak-ek Euskadiko 4 talde aurkeztuko ditu zuzenean: Dediego Brothers, Vendetta, Bide Ertzean eta Iñaki Plaza y Ion Garmendiaren '20 Hatz proiekt' ikuskizuna.\nEuskadiko Soinuak, Euskadin produzidutako musikea sustatzera eta zabaltzera bideratutako Eusko Jaurlaritzearen programeak, musikearen industria indartzera eta Euskaditik kanpora zabaltzera bideratutako ekimenak garatzen ditu. Helburu honetarako azoka profesionaletan parte hartzea ezinbestekoa da.\nGainera, azken boladan, Euskadiko Soinuak inguruko herrialdeakaz hartu-emonak sendotzen dabil artisten alkartruke zuzenagoak eginez. Kataluniagazko hartu-emon horreek lantzera bideratuta, Euskadiko Soinuak Katalunia eta Euskadi arteko artisten alkartruke kanpaina batean dabil lanean eta esangura horretan nahitaezkoa zan irailaren 16tik 19ra bitartean izango dan Vic-eko jaialdian parte hartzea.\nKontuak kontu, ‘Euskadiko Soinuak’-en parte hartzea Euskadiko musika produkzinoaren eskaintza zabal eta anitza zenbait kontzertutan aurkeztuz borobilduko da. Dediego Brothersen jazz freskagarria, Vendetta-ren Ska zuzena, Bide Ertzean-en naturaltasuna popean eta Iñaki Plaza eta Ion Garmendia-ren World Music ikusgarria dira aurtengo edizinoan euskal musikearen enbaxadore.\nAzpimarratu behar da gainera, Dediego Brothers eta beste zenbait taldeko partaide dan Víctor de Diego saxojole euskalduna, Kataluniako kritikak antolatzen duaen Puig Porret sarietarako hautagaia be badala ‘Jazz eta sormenezko musikak’ atalean. Irungo Iñaki Etxepare biolontxelistea be atal horretarako hautagai da.\nKontzertuez gan, Euskadiko Soinuak-ek luntx-aurkezpena antolatu dau Bide Ertzeanen showcasearen osterako eta bertara azokako profesional guztiez gan herrialde bietako ordezkari politiko eta beste erakunde batzuetakoak be konbidauko dira.\nBeste azoketan egiten dan legez, Vic-en be Euskadiko Soinuak-ek stand bateratua antolatu dau Euskaditik doazen parte-hartzaile guztien erakusleiho moduan. Sektoreko beste profesionalakaz emoten dan hartu-emon horreetan enpresen eta programearen sustapen materialak banatzen dira, baita Euskadiko Musikearen Gida eta EHDEk (Euskal Herriko Diskoetxeen Alkarteak) plazaratu dauen azken bilduma diskoa be.\nEHDEz gan, azokara euskal produktoreen alkartea EUPREL, zuzeneko musika aretoen alkartea Kultura Live eta Baga Biga, Errabal, Gaztelupeko Hotsak, Gor eta Txalap. Art enpresen ordezkariak be hurreratuko dira, besteak beste.


Txakur zahar bat adoptatzea: hamar arrazoi on | Consumer\nTxakur zahar bat adoptatzea: hamar arrazoi on\nAdopzio bat prestatzen denean, txakurkume bat izaten da ohikoena, baina oso gutxitan heldu bat eta are gutxiago txakur zahar bat.\nZaila da adineko txakur bat adoptatzeko prest dauden pertsonak aurkitzea; izan ere, familiek nahiago izaten dituzte txakurkumeak edo txakur gazteak, sexua edo arraza kontuan hartu gabe. Txakur zahar bat etxera iristeak, ordea, esperientzia aberasgarriak eta atseginak ekar ditzake, esate baterako, adin txikiko bat adoptatzea.\nSherlock, mestizo txakurra, animaliak babesteko El Refugio erakundeko bazkide batek adoptatu zuen. Urte batzuk geroago, jabea hil egin zen eta animalia elkartera itzuli zen berriro. Orduan, Chrisek, babeslearen boluntarioak, beste aukera bat ematea erabaki zuen. Eta hartu zuen. Orduan, Sherlockek hamahiru urte zituen. “Sherlock-en kasua, adibidez”, adierazi zuen El Refugioren presidente Nacho Paunerok, “laguntzen du ulertzen zer merezi duten guk ditugun txakur eta katu heldu guztiek bigarren aukera bat izatea eta adoptatzea”.\nTxakurkume edo animalia gazte batekin baino errazagoa izaten da zahartzaroan adoptatutako txakur batekin harremanak izatea\nZahartzaroa ez da gaixotasun bat, txakurraren bizitzako beste etapa bat besterik ez da. Eta txakur guztiak ez dira adinez nagusi egiten. Animalia handi bat seniorra da bost urte dituenean, baina txakur txiki bat ez da zahartzaroan sartzen zazpi urte bete baino lehen. Adoptatzaile asko\nez dakite, ordea, zer abantaila izan ditzakeen adineko txakurrak.\nEgia da zahartzeak aldaketa fisiko eta metabolikoak dakartza, jabeak ezagutu beharrekoak. Baina, trukean, txakurkume edo animalia gazte batekin baino errazagoa izaten da txakur batekin harremana izatea. Espainian 2010ean utzi ziren hamar txakurretatik ia bi zaharrak ziren, Affinity Fundazioak konpainiako animaliak abandonatzeari buruz egindako ikerketaren arabera. Hona hemen adineko txakur bat adoptatzeko hamar arrazoi.\n1- Txakur zaharra hezita dago\nEtorkizuneko jabeak ez du zertan txakurkumeari modalak erakusteko lan zail eta deserosoa egin. Bere zahartzaroan sartzen den txakurrak badaki uhalarekin paseatzen, ez ditu altzariak jaten, landareak errespetatzen eta ez ditu bere beharrak parketean egiten. Jokabide horiek, ordea, txakur txiki guztiek izan dituzte noizbait (gutxienez).\n2- Txakur zaharrak badaki nola jokatu\nAdineko txakur gehienek badakite zer egin behar duten eta nola jokatu behar duten talde bateko kide izateko (adopzio-familia). Badakite nola eskertu. Eta maitasuna eta esker ona emateko gaitasuna bezain handia da.\n3- Txakur seniorrak argi eta garbi daki zer esan nahi duen “ez” hitzak.\nBeste familia batekin bizi izan den adineko animalia adoptatuak askoz hobeto ulertzen ditu jabearen aginduak txakurkume bat baino. Diziplina handiagoa dute, ezbairik gabe: txakur helduak dira.\n4- “Amonatxo” batek azkarrago ikasten du\nAdineko txakur bat adoptatzeak ikasteko abantaila batzuk dakartza. Animalia zaharra gure ohiturei, ordutegiei eta izaerari egokituko zaie, lehenago pertsonekin bizi izan ez den eta hutsetik erakutsi behar zaion bati.\n5- Txakur zaharrak ez du hortzaldiaren aldi gogorra jasaten\nTxakur zahar bat adoptatzeak badu abantailetako bat: txakur gazteenek berezko dituzten eragozpenak saihestuko ditu, hala nola hortzeria mingarria. Etapa zeharkatzen duten txakurkumeek eskura duten guztia hozkatzen dute: zapatak, altzariak, arropa saskiak, ateak, etab. Aitona-txakur batek gainditu du etapa hori.\n6- Txakur zahar baten izaera behin betikoa da\nZakurrek portaera alda dezakete hazten doazen heinean. Eta, batzuetan, txakurkume atsegin bat ez da hainbeste izaten helduarora iristen denean.\nTxakur zahar baten adoptatzaileak ezustekoak saihesten ditu: hasieratik ezagutzen du animaliaren izaera.\n7- “Aitona” txakurra lagun handia da\nTxakur zaharra bere jabearen lagun handia izango da, lehen egunetik, bere nagusiak proposatzen dion ia edozein jardueratan. Txakur adoptatuak atseginagoak izaten dira, abandonatuta daudela badakitelako. Eta zaharrak badira, are gehiago. Txakur seniorra, oro har, familia berria atsegin hartzeko irrikitan dago, batez ere adoptatu aurretik sufritu badu.\n8- Denbora libre gehiago ematen dute\nAdin txikiko txakurrak oraindik ez daude gizakien ordutegira ohituta. Txakurkume batek jolasean aritzeko gogoa edo gosea du, nahi gabeko orduetan.\nTxakur batek bere zahartzaroan ezagutzen ditu arau horiek. Horregatik, besteak beste, hobeto lo egitea ahalbidetzen dute.\n9- Ariketa gutxiago egin behar dute\nGaur egungo bizi-erritmoak ez du beti aukera ematen egunero ibilbide luzeak egiteko.Adineko txakurra adoptatzea esperientzia ahaztezina izan daitekeKasu horietan, txakur zahar bat adoptatzea aukera ona da: ez du txakur gazteek bezain ibilbide luzerik beharko. Txakur seniorra\noro har, zure nagusiak eman diezazukeen denborarekin pozik egongo da. Hori bai; baita zakurren kasuan ere: zenbat eta gehiago eman, orduan eta gehiago jasotzen da.\n10- Guztiok merezi dugu bigarren aukera bat\nAbandonatutako txakur zaharrak aukera gehiago ditu bere egunak babesle edo harrera-etxe batean amaitzeko, bere lankide gazteenak baino. Zahartzaroan txakur bat izateko, familia batekin denbora hartzea kalitatezko denbora, maitasuna eta leialtasuna oparitzea da.\nAdineko txakur bat adoptatzea esperientzia ahaztezina izan daiteke. Eta benetako adiskidetasun baten oroitzapena utziko du.\nagure hartu perro-eu


Haur eta helduendako udal eskaintza - Arakil - Guaixe.eus\nHaur eta helduendako udal eskaintza\nGuaixe 2019-06-16 12:47\nUdako aisialdi campusa eta kultur irteera iragarri ditu.\nArakilgo herri batetik bestera mugituko den udako aisialdi campusa antolatu du udalak. Garilaren 29tik agorrilaren 14 bitarteko astelehen, asteazken eta ostiraletan 10:00etatik 13:00etara eginen dira haurrak begiraleekin. Campusa 5 eta 12 urteko haurrei zuzenduta dago eta euskaraz izanen da. Izena emateko epea garilaren 23an despedituko da. Arakilen erroldatutakoek 30 euro pagatu beharko dute eta 40 hala ez badaude.\nBestetik, hilaren 29an Oñati eta Arantzazu ezagutzeko kultur-irteera programatu du Arakilgo Udalak. Autobusa 08:30ean abiatuko da. Behin Oñatin, 10:30ean, Txokolateixia, txokolatearen interpretazio gunea bisitatuko dute. Handik atera eta 11:30ean Oñatiko unibertsitatea eta parrokia ezagutzeko bisita gidatua izanen dute. Ondoren zein bere albiziora herria ezagutzeko aukera izanen du, baina 14:30ean bazkaltzera elkartuko dira. Handik atera ondoren, 17:00etan, Arantzazun bisita gidatua izanen dute. Handik aterata etxerako buelta eginen dute.\nIzena eman nahi duenak hilaren 25era arteko epea du. Erroldatuta daudenek 25 euro pagatu beharko dituzte, 18 haurrak badira. Arakilen erroldatuta ez daudenak, berriz, 30 edo 20, adinaren arabera. Bi eskaintzen gaineko informazio gehiago nahi duenak 948 500 101 edo 634 584 223 telefonoetara hots egin dezake.


Non gaude eta nora joan nahi dugu? : Norabidea\nGure herriaren etorkizunari buruzko gogoeta egiteko parada\nsuertatu zaigu blog honetan. Zorionak eman, zorte ona opa eta eskerrak\nematea dagokit neri. Ametsetaz eta proiektuetaz mintzo gara. Ametsak\namets, amesgarria dena gure ezagutzarekin lotzen dugu ezinbestean. Izan\nere, guztiz ezagutzen ez duguna irudikatu ahal izateko amestea egoki\nlitzateke. Baina ezin dugu amestu inolaz ere ezagutzen ez duguna. Saia\ngaitezen denon artean gauden egoera berezitik abiatuz geroa nolazbait\nirudikatzen, denon artean dakiguna, nahi duguna, eta ez dakigunaren arteko\nmuga konplikatua izanda ere. Horregatik, ametsak baztertu gabe, gauden\negoera edo ataka ondo ulertu beharra daukagu eta gure aurrean ditugun\naukerak ondo aztertu beharra dago. Hori proposatzen dut lerro hauetan, era\ntrinkoan, hausnarketa eta eztabaida piztu nahian.\nFuntsean hiru jomuga nagusi ditugu:\n1. Bakea-bizikidetza, bidezko\n2. Gizarte kohesionatua eta solidarioa, ekonomia lehiakorra eta\nemankorra, politika partehartzailea eta deliberatzailea, kultura\npartehartua euskalduna eta modernoa\n3. Burujabetza konpartitua, demos\nanitzaren artean. Nola iritsi? Ez dezagun inor baztertu, inork baztertu ez\nUne honetan nahiko informazioa badaukagu gure egoeraren diagnostikoa\negiteko. Hiru gako nagusi ikusten ditut:\n1. Politikarekin lotutako indarkeriaren amaiera, batez ere ETArena.\nGatazkaren ondorioak eta ondorioen ondorioak argitzen eta desagertzen\ndoazen neurrian, Justizia zabala eta eskuzabala beharko dugu. Iraganeko\nastakerien aitortza ez letorke gaizki. Ikusi dugu nola frankismo-osteko\ntrantsizioa iraganari begiratu gabe egin zen, eta handik urte batzuetara,\nmamuak berriz bueltaka memoriaren mapan. Berreskuratu dezagun historiaren\nezagutza eta erabili dezagun historia memoria orekatzeko. Gure esku dago\nneurri handi batean ondorioak samurtzea.\n2. Krisi sistemiko batean sartuta gaude bai Euskadin, bai Espainian, bai\nEuropako Batasunean, bai orokorrean Europan. Hasiera finantza sistemarena\nizan da, baina krisia finantzari-ekonomiko-soziala-politikoa-kulturala da.\nKrisitik ateratzeko formulak eta ekonomia zein gizarte ereduak\nberraztertzea batera doazen ariketak dira, ez da azterketa soila, ekintzak\nere dira, denon artean, gutako bakoitzak zer jarriko dugu enpeinu\nhorretan? Gure esku dago gutxienez saioak egitea.\n3. Euskal status politikoa: zazpi, lau, hiru? Oraindik ez dakigu. Eskozia,\nKatalunia, Flandria, Quebec, zeintzuk ditugu ispilu eta jomuga? Badakigu\naurreko saiakeran Konstituzio Auzitegiak zer esan zigun eta oraingoak\nParlament-i zer esan dion. Badakigu orduan nola erantzun genuen…\nHurrengoan nola erantzun beharko genuke? Eta nortzuek EAEk? Hego Euskal\nHerriak? Euskal Herri osoak? Gure esku dago gutxienez erantzuna\nHiru arlo nagusi hauetan azter genezake nora eta nola joan, jomugak eta\nbideak zehazkiago definituz, ditugun tresnak eta baliabideak definituz.\nGauza asko ez dakigu, eta gauza asko ez dago gure esku, baina gure esku\ndagoena zer den ere ez dugu oso ondo zehaztu. Katalan bidea hortxe dago,\neskoziarra ere bai, eta burujabetza era askotan deklinatzen da. Herri\nbakoitzak bere hizkuntzaz deklinatzen du. Eusko Legebiltzarrak ere pista\nbatzuk eman beharko dizkigu bere status politikoari buruzko ponentzian.\nBertan ordezkatuta dauden indar politikoen arteko kontrasterik eta\nbenetako elkarrizketarik sortuko al da? Nire ustez ezin gara esperantza\nhorrekin bakarrik gelditu: abiapuntuak eta jomugak berdintsuak dituzte\nalderdi gehienek. Erakundeetatik kanpo, Katalunian bezalako mugimendu\nsoziala sortzeko aukera ote dagoen laster ikusiko dugu, ekainaren 8an\nDurango-Iruñea. Hori baino lehen hauteskunde europarrak ospatuko dira eta\nhoriek ere barometro egokia izan daitezke ipar eta hego euskal herritarren\ngogoa ezagutzeko. Hauteskunde hauek ez dira “plebiszitarioak” izango,\nbaina akaso Katalunian bai eta agian horretaz ere pentsatu beharko genuke.\nEskoziatik berri handiena erreferenduma ospatzea bera da, emaitza baino\nmila aldiz garrantzitsuagoa galdetu ahal izatea. Gai eta gako hauek\nguztietaz aritzeko, sakontzeko nahian, UPV/EHU, Eusko Ikaskuntza eta\nehuGuneren artean nazioarteko jardunaldiak antolatzen ari gara. Hona\nhitzordua: 2014ko Abenduaren 10-11-12 Donostian, Carlos Santamaria\nliburutegian. Zatozte eta parte hartu.\nRajoy mehatxuka: Robinson Crusoe-ren patua dugula espainiatik at. Apika!\nBaina gauza bat garbi dago badakigu zer daukagun bere PP ereduko espainia\nbarruan goiko hiru gakoen inguruan: 1. ETAren Memoria eta mendekuneurriak,\n2. Krisiak eta korrupzioa 3. Nazio bakarra zatiezina eta ukatzailea.\nAbiapuntuan edo Jomugan gelditu baino, bidaia bera nahiago, huraxe baita\nbenetako abentura. Ekin diezaiogun.\nEtiketak: bakea, burujabetza, ehugune, politika\n« Alferrik da eskatu eta eskatu ibiltzea behartzen ez ditugun bitartean\nKataluniako ilusioa akuilu »


I+G+b gastuen aurrekontua (AGE+autonomia-erkidegoak)\nInicio > Zientzia, Teknologia eta Berrikuntzarako Informazio Sistema (SICTI) > I+G+b gastuen aurrekontua (AGE+autonomia-erkidegoak)\nGrafiko interaktiboen bidez adierazten da I+G+b finantzaketa publikoa Espainian. Hura neurtzeko, administrazio publikoen aurrekontuetako datuak erabiltzen dira, bai estatukoak (PGE, IGAE iturri) baita eskualdekoak ere (autonomia-erkidegoen aurrekontuak). Barne daude gastuaren intentsitatea eta aurrekontu-exekuzioaren datuen banaketa ekonomikoa, administrazio eta gastu-politiken arabera bereiziak. Programak bereizi egiten dira 46. Gastu-politikaren arabera I+G+b modalitateari zuzendutako gainerako gastu-programengandik (ikusi oin-ohar argigarriak).\nIturria: I+G+b aurrekontu-kredituen estatistika. Plangintza, Jarraipen eta Ebaluazioko Zuzendariordetza Nagusia (sgcps@ciencia.gob.es)\nTablas de créditos presupuestarios de I+D+I en las CCAA (2017-2020)\nXLSX (ES) (330 KB)\nElementu grafiko guztiak (serie historikoa salbu) hautapen-iragazki gisa erabiltzen dira panelaren gainerako grafikoetan, hautapen horri lotutako balioak erakutsita. Iragazki metagarriak egiteko, beharrezkoa da CRTL tekla eta elementu bisual berria sakatzea.\nOharra: Unibertsitateko Funts Orokorren (FGU) gastuaren estimazioa ez dago gastuko beste programetan barne\nOharra: 46. Gastu-politikatik kanpo utzi dira zenbait programa edo aurrekontu-sorta, zeinak, nahiz eta autonomia-erkidegoko aurrekontuen aipatutako politikan (edo antzekoen) barne egon, I+G+b ez den beste helburu bat duten. Bereziki kanpo utzi dira hauei zuzendutako gastu-programak: estatistika, kartografia, informazio-sozietatea, administrazio elektronikoa eta berrikuntza eta hezkuntza-ebaluazioa, autonomia-erkidegoak bereziki I+G+b xederako zuzendutako kredituak salbu.


Antzerki Astea, amaitzear | danbolin\nAntzerki Astea, amaitzear\nBihar amaituko da aurtengo Antzerkia Astea. Gaur, Fadoak entzuten zituen gizona antzezlana eskainiko dute Caravan Parkeko pabiloian eta bihar, Santiaga obra ikusteko aukera izango da.\nEmakumeak sorkuntzaren bideak zabaltzen mahai-ingurua.\nZestoako Antzerki Astearen bederatzigarren edizioa amaierara iristen ari da. Astelehenean eman zioten hasiera aurtengo edizioari eta bihar, igandea amaituko da. Egun guzti hauetan zehar, hamarnaka lagunek gozatu dute Iluntzean, Guateke eta Atzerrian lurra garratz antzezlanez.\nAtzo, ostirala Emakumeak sorkuntzaren bideak zabaltzen gaia oinarri hartuta, mahai ingurua eskaini zuten Aizpea Goenaga, Olatz Beobide, Erika Olaizola eta Nerea Arriola Kultur Etxeko areto nagusian. Zuriñe Maguregi Mondragon Unibertsitateko irakasle eta ikus-entzunezko proiektuen kudeatzailea aritu zen moderatzaile lanetan.\nGuar, larunbata, Fadoak entzuten zituen gizona obra eskainiko dute Kepa Errasti, Iñigo Aranbarri eta Ane Gabarain aktoreek, Getari Etxegarai zuzendariaren gidaritzapean. Igandean, berriz, Mikel Ibargurenek zuzendutako Santiaga antzezlana antzeztuko arte eszenikoen eskolako gaztetxoek. Gaurko emanaldirako sarrera guztiak agortuta daudela jakinarazi dute Eromeneko kideek baina biharko sarrera batzuk gelditzen direla gogorarazi dute. Sarrerak Turirmo Bulegoan eskura daitezke.\nPrevious Article [TTAK!] Gurdia\nNext Article Positibo bat atzeman dute Zestoan azken egunetan


Independentzia, pil-pilean | munean\nPublicado en marzo 13, 2012 por garruze\nAsteburuan pil-pilean ibili da Independentziaren gaia Euskal Herriko prentsan. Gaur egun gero eta normaltasun handiagoz hitz egiten ari da independentziaren aukeraz eta uste dut horrek ere lagunduko duela garai berri honetan euskal auziaren gaineko eztabaida behar bezala bideratzen.\nNoticias de Gipuzkoan Ottawako (Kanada) Unibertsitatean klaseak ematen dituen André Lecours irakasleari egindako elkarrizketa argitaratu da. Bertan, Quebeceko eta Eskoziako prozesu independentistak aztertzen dira eta Kanada eta Erresuma Batuko jarrerak Espainiak duenarekin konparatzen dira. Bere azalpenetik argi ondorioztatzen denez, Espainia ez dabil batere inteligente kudeatzen Euskal Herriko eta Kataluniako auzi historikoak. Bere naziobakartasunari heltzen dio itsu itsuki eta jarrera horrek, bestela dirudien arren, bide berriak zabaltzen dizkigu euskal eta kataluniako herritarrei demokratikoki gure berezko estatuak lortzeko.\nKatalanak horretaz jabetu dira eta Biltzar Nazional Katalana sortu dute 2014an, Eskoziarrak baino lehenago, independentziaren aldarrikapena egiteko.Nolanahi ere, Ferran Requejok (zientzia politikoan aditu katalan prestigiotsua) azaltzen duenez, Kataluniako ibilbide-orriak bi fase izango ditu: independentismoa lehena, eta independentziarena ondoren. Hala eta guztiz ere, Requejok ohar interesgarri batzuk egiten ditu independentziaren ibilbidean egin behar dena eta egin behar ez denaren inguruan.\nEuskal Herrian ere gizarte mailan independentziaren aldeko erreferentzia argi bat bilakatzen ari da Independentisten Sarea. Pentsamolde eta arlo ezberdineko jendea biltzeko ahalegina egiten ari da eta. Bere azken gogoetan Eskoziari inbiriaz begiratzen dio.\nNabarraldek ere lan interegarrigarri bat argitaratu berri du independentziaren inguruan: Viabilidad económica de la independencia.Estatu txikiak munduan


Gertasport Kirol Klub 2013ko urtarrilaren 16an sortu zuten hiru lagunek,\nIurreta eta Durangalde osoan zehar, hastapen eta prestakuntza etapetan futbola hobetu eta indartzeko helburuarekin. Kirol jarduerak ez ezik, gure haurren artean ohitura osasungarriak sortu ahal izateak edo eta baloreak hain urriak diren gizarte batean, balore horiek landu ahal izatea ere baziren gure ardurak. Horregatik, klubak, honako balore hauek lantzen ditu: adiskidetasuna, errespetua, konpromezua, puntualtasuna, dibertsioa, Kiroltasuna eta ahalegina.\nKlubaren lehen jarduera aurreikuspenik onenak ere txiki utzi zituen Aste Santuko campus bat izan zen, eta honek udako campusari bide eman zion, berau ere aurrekoa bezain arrakastatsua izan zelarik. Estatu mailako futbol-kongresu bat, zeinetan bertan batutako hizlaririk onenei esker Gertasport futbolaren mapan kokatzea lortu genuen.\nLehen jarduera horien ondoren, 2013ko irailean, futbol eskola sortu genuen eta 34 haurrek eta 3 entrenatzailek gurekin hasi zuten kirol jarduera, Maiztegi ikastetxeko kiroldegian eta Larrakozelain. Gaur egun 170 lagunek baino gehiagok osatzen dute kluba jokalarien, teknikarien eta zuzendarien artean, gurasoak, tutoreak eta gainerako senideak kontuan hartu gabe.\n2016an beste bultzada bat eman zitzaion klubari, udaletxearekin Larrakozelaiko instalazioen erabilera hitzarmena sinatu eta Iurretan, Askondoko karpan, haurren minbiziari aurre egiteko dirua biltzeko helburuarekin Futbol Festaren lehen edizioa ospatzean. Ekimen hau dela eta 2016ko ekainaren 10a grabatuta geldituko da Klubaren historian, zeinetan hiru edizioren ondoren 7903€ bildu ahal izan ditugun Aspanovas Bizkaia elkartearentzat, eta urte luzez horretan jarraitzea espero dugu.\nEsan behar da, halaber, ekitaldi hau eta ekarpen hau ezingo litzatekeela gauzatu gainerako parte-hartzaileen laguntzarik gabe , saski solidariorako produktuak ematen dituzten saltokiak, zelaiaren muntaketako eta gainerako jardueretako laguntzaileak eta babesleak, hala nola Cafés Baqué, Laboral Kutxa eta nola ez Iurretako udaletxea.\nGaur egun, klubeko egituran kokatzen diren 10 talde ditugu, berauek maila guztietan banatzen direlarik, hasi alebinetatik eta eskola mailararte. Horrek sorreratik gaur arteko 7 urteotan egindako lanaz harro egotera garamatza, izan ere, 1000 pertsonatik gora pasatu bait dira Larrakozelaitik. Honez gain, hobekuntzarako eta hazkunderako hainbat proiektu dauzkagu esku artean eta guzti honek, gure leloa: Klub bat, sentimendu bat, ilusio bat, egunero presente egotea ahalbidetzen du eta kluba aipatutako komunitate osoak osatzen dugunaren uste sendoa daukagu, azken finean, denok bait gara Gerta.


GOGOETAREN PLAZA: 'Jon Garaño eta Katixa Agirre' - Egitaraua - 53. Durangoko Azoka - Kulturaren Plaza\nGOGOETAREN PLAZA: 'Jon Garaño eta Katixa Agirre'\nAreto Nagusia 12:30 || 13:30 2017-12-08\nSolasaldia: Jon Garaño eta Katixa Agirre. Maite Bidartek gidatuta\nJon Garaño zinemagilea Ergobian (Gipuzkoa) sortu zen 1974an. Kazetaritza ikasketak egin zituen EHUn, eta zinema ikasketak AEBetan. 2001Ean Moriarti ekoiztetxea sortu zuen beste lau kiderekin batera, zeintzuekin “80 egunean”, “Loreak” eta “Handia” filmak burutu dituen, luzeak baino ez aipatzearren. Azken biak Donostiako Zinemaldiko Atal Ofizialean izan dira lehian; “Handia” filmak Epaimahaiaren Sari Berezia eskuratu zuen.\nKatixa Agirre idazlea Gasteizen (Araba) sortu zen 1981ean. Ikus-entzunezko Komunikazioan doktore -Lolitaren mitoari buruz egin zuen tesia-, egun irakaslea da EHUn. Prentsan zutabeak idatzi izan ditu, eta haur eta gazte literaturako hainbat lanez gain, “Sua falta zaigu” eta “Habitat” ipuin liburuak eta “Atertu arte itxaron” nobela ditu lan nagusiak; azken hau gaztelerara itzuli berria.\n+ Maite Bidarte kazetari nafarra, Info7 irratiko esataria.


Zer da Aste Santuarekin ospatzen dena? | Jesuitak\nZer da Aste Santuarekin ospatzen dena?\nAste Santua zentzu espiritual handia duen ospakizun multzoa da. Jakinekoa den moduan, ospakizunaren datak aldakorrak dira, urteroko martxoa eta apirila hilabeteen artean izaten da, ilargi egutegiaren arabera.\nGaur egun opor denboraldia bezala gozatzen da. Baina Pazkoa (Jesusen piztuera) prestatzeko, kristau elkarteak, elizak, prestaketa espiritual egokiaren beharraz ohartarazi zuen, otoitzaldi eta barauaren bitartez.\nGarizuma da, 40 eguneko denboraldia (igandeak kontuan izan gabe) kristau Pazkoa baino lehen eta asteazken hausterrean hasiera duena eta Ostegun Santuan bukatzen dena. Laburki azalduko ditugu Garizumaren aurretiko epearen datu bitxi batzuk. Barauari dagokionez, ehun urte atzera, kristauek ez zuten haragia jaten urteko ostiral bakar batean ere ez, Jesusenganako errespetuagatik. Praktika hau, leunduz joan zen eta Ostiral Santuan ez kontsumitzera eratorri zen eta, aldi berean, arraina eta itsaskiak hartzea onetsi zen. Jarduteko era hau ohitura herrikoia izan da, batez ere euskal lurrean.\nGarizumaren ondoren, Aste Santua Erramu Igandean hasten da, Nazareteko Jesusek Jerusalemen egindako sarrera ospetsuaren eguna. Eta Pasioa, Heriotza eta Piztueraren ospakizunarekin amaitzen da, azken hau Pazko Igandea deitzen delarik. Egun hauek, kristau mundutik, hausnartzeko eta Jainkoarengana hurbiltzeko gisa bizi dira. Egun bakoitzean gauza ezberdin bat ospatzen da.\nOroipena Erramu Igandearekin hasten da. Lehenengo eguna Jesus Jerusalemera asto baten gainean iritsi zenaren irudikapena da. Hiri Santura iristean, fede berrituaren sinbolo modura, fededunek olibondo eta palmondo hostoekin jaso zuten. Gaur egun, meza nagusian, eukaristian, erramuak bedeinkatzen dira.\nAstelehen Santua Aste Santuko egun garrantzitsua da. Historiak dioen moduan, Jesusek Betanian gaua pasa zuen eta tenplura abiatu zen. Azoka batean bihurtuta ikusi zuenez, merkatari eta saltzaileen aurka egin ondoren bertatik bota zituen. Astearte Santuan Jesusen heriotzaren aldarrikapena gogoratzen da. Ebanjelioetan agertzen da Jesusen oinak lurringairekin garbitu eta musukatu zituen emakumea iraindu zutenean, hark bere heriotzaren berri eman zuela. Jesusek, haren hiletarako prestaketa zela esanez, emakumea defendatu zuen. Asteazken Santuan Jesusek jasandako traizioa gogoratzen da. Apostolu batek, Judas Iskariote, hain zuzen, zilarrezko 30 txanponen truke etsaietara entregatu zuen.\nOstegun Santuan Jesusen Azkenengo Afariaren Eukaristiaren ezarpena ospatzen da. Egun honetan ohikoena aldare eukaristiko bat ikusgai dagoela meza berezi batera joatea da. Mezan oin garbiketa egiten da. Egun honetan anaia-arreben arteko maitasunaren eguna ospatzen du elizak.\nOstiral Santua kristau liturgian erabakigarria da. Egun honetan, Jesusi arantzen koroa ezarri zitzaion. Bere espetxeratzearen ondoren, epaitu eta torturatu zuten. Gero Golgota mendian gurutziltzatu zuten, bi lapurren erdian. Judas, Jesus saldu zuena, damutu eta zintzilikatuz, bere buruaz beste egin zuen.\nLarunbat Santuak Jesus hilobian oroitzen du. Denek dena amaitu zela uste zuten. Iluntzean Pazko Bijilia edo Beila egiten da, urteko ospakizun erlijioso nagusienetako bat.\nPazko Igandea, egun garrantzitsuenetakoa da. Liturgiak kontatzen duenez, egun horretan Jesus hilobitik atera zen eta bere dizipuluek hilobi hutsa aurkitu zuten. Bueltako bidean, Jesus piztuta aurkitu zuten, eta berri ona zabaltzen hasi ziren. Igandeko mezan modu berezi batean gogoratzen dugu poz handi hori. Kristo piztuaren argia irudikatzen duen Pazko-zuzia pizten da, eta piztuta egongo da Pazkoaldiko meza guztietan. Kristoren Igokunde ospakizuna da pizten den azken eguna. Hortik aparte pizten da hiletetan, hildakoak Jesusen Argia lagun izan dezan. Baita beste sakramentu batzuk ospatzen direnean ere, adibidez, bataioetan eta sendotzetan.\nEtiketak: Aste Santua\nJaunak gu elkartzea nahi zuen\nJesuiten Etxeari agurra eta eskerrak


“Martin Zalakain” antzerki eta dantza ikusgarria Donibane Garazin | Culture | KAZETA\n“Martin Zalakain” antzerki eta dantza ikusgarria Donibane Garazin\nHeldu den maiatzaren 25ean Donibane Garazin ikusgai izanen da “Martin Zalakain” ikusgarria. Pio Barojak 1908an idatzitako “Zalakain abenturazalea” eleberrian oinarritzen da Juan Antonio Urbeltzek zuzendutako antzerki eta dantza proposamena.\nKazeta|15/05/2019 14:20|0 commment Updated at:\nMartin Zalakain ikusgarria jadaneko hamar mila pertsonek ikusi dute. @ArteDrama\nMaiatzaren 25ean, larunbatarekin, Amikuzeko eta Irulegiko irratiak sustengatzeko emanaldi berezia iraganen da Donibane Garazin. Antzerkia eta dantza uztartzen dituen “Martin Zalakain” ikusgarria arratseko 21:00etan hasiko da Jai Alain.\nEuskal Herrian izaten ari diren emanaldietan arrakasta handia izaten ari den obrak Pio Baroja idazlearen eleberririk estimatuenetakoa du oinarritzat. Gerla karlisten eta bizimodu tradizionalaren garaian Martin Zalakainen mendi ibilerak, maitasun istorioak, gerla trantze gordinak edota adiskidantza zintzoak kontatu zituen idazleak 1908ko bere lan honetan, hots, abentura goxoak nahiz tragikoak.\nJuan Antonio Urbeltzek dramaturgia eta dantza uztartzen dituen ikusgarria osatu eta taulara ekarri zuen 2017ko udazkenean estreinatu zen “Martin Zalakain” ikusgarriaren bitartez. Harkaitz Cano idazlearekin nahiz Ander Lipus taula zuzendariarekin lankidetzan eta Euskal Herri osoko dantzari eta musikari andana baten partaidetzarekin, dantza eta emozioa elkartzen ditu Donibane Garazin ikusi ahalko den obrak.\nSartzeak aitzinetik 17 euro balio ditu eta hemen klikatuz eskura daitezke.


Leartiker Zentro Teknologikoa Alemaniako Freidrichshafen hirian ospatzen ari den FAKUMA Plastiko Prozesamenduaren Nazioarteko azokan izango da urriaren 16tik 20ra bitartean. Fakuma urtero Alemanian ospatzen den plastikoaren prozesamendu industrialari buruzko mundu mailako azoka garrantzitsuenetarikoa da. Aurten bere 26. edizioa ospatzen duen azoka honek 38 herrialde ezberdinetako 1.900 erakusle baino gehiago bildu ditu, eta egunotan sektoreko 48.000 profesional baino gehiagok bisitatzea espero da.\nLeartikerrek stand propioa jarri du azokan, eta polimeroen alorrean dituen espezializazio teknologikoak eta hauetan lortutako aurrerapenak izango ditu bertan erakusgai; kautxuetan neke joera aurreikusteko erabiltzen duen karakterizazio, simulazio eta diseinu metodologia, adibidez. Hala ere, aurtengoan batez ere Aerocar proiektu europarrean* garatutako piezen berri emango da azokan: proiektu honetan, Aernnova enpresarekin elkarlanean garatutako pieza bat aurkeztuko da lehendabiziko aldiz publikoki. Automozioan erabiltzen den material eta prozesu baten bidez garatutako pieza aeronautiko honen balidazio frogekin hasiko dira laster bi erakundeak. Honez gain, beste material batzuekin landutako piezak ere garatu dira proiektuaren baitan.\nAzoka leku ezin hobea izan da proiektu ezberdineko bazkide, bezero eta hornitzaileekin batzeko, aukerak berriak aztertzeko edo martxan dauden proiektuez hitz egin ahal izateko.\nLeartikerrek azoka honetan parte hartzen duen laugarren aldia da, eta aurreko urteetan bezala, nazioarteko bezero eta lankideekin harremanak ezarri eta sakontzeko baliatuko du aukera.\nDigimatum2018, urriko beste hitzordu bat\nUrriaren 9tik 11ra bitartean Pragan ospatu zen Digimat softwarearen erabiltzaileen nazioarteko azokan ere parte hartu du Leartikerrek.\nDigimat materialen eta egituren modelazioaren simulaziorako software multieskala bat da. Material aurreratuen propietateak aurreikusten ditu, diseinu eta frogetan ematen den denbora zein fabrikatzaileentzako errekurtsoak aurreztuz.\nDigimat bereziki erabilgarria da prototipo berriak garatu behar diren proiektuetarako, esaterako AEROCAR proiektu europarra. Azoka aukera paregabea izan zen tresna honen ezagutzan sakondu eta beste erabiltzaile zein adituekin iritziak eta esperientziak trukatzeko.\nFabrikazio gehigarria, automozioa eta sektore aeroespaziala bezalako industrietako 150 aditu baino gehiago bildu ditu topaketa honek. Horregatik, os aukera ona izan da material konposatuen erabilera eskuragarriagoa eta aurresangarriagoa izateko zer egin daitekeen eztabaidatzeko, eta azken finean, produktuaren bizi-zikloan errendimendua hobetzeko irtenbideak aurkitzeko.\n3 urteko iraupenarekin, 2019ko ekainean bukatuko den AEROCAR proiektua Interreg Sudoe Programarekin batera finantzatuta dago, Eskualde Garapenerako Europako Funtsaren bitartez (EGEF/FEDER). Leartikerrek gidatzen duen proiektu honetan beste bazkide europar batzuk ere parte hartzen dute: CTAG (Galiziako Automozio Sektorearen Berrikuntza, Ikerketa eta Garapen Teknikorako Fundazioa), RESCOLL (materialen garapenean espezializatutako zentro teknologikoa, Frantzia) eta INEGI (Ingeniaritza Mekaniko eta Industrialeko Berrikuntza eta Zientzia Institutua, Portugal).\nAEROCAR proiektuaren helburua aeronautika eta automozioaren sektoreen artean etengabeko sinergiak sortzea da. Teknologia berrien, materialen edo prozesuen sorkuntzari esker, eta baita sektore batetik bestera elementu hauen transferentzien bidez, produktibitatean hobekuntzak ematea da helburua. Hala, proiektu honen barruan garatuko diren teknologiek automozioaren sektoreari aeronautikaren sektorean sortzen diren arazoei erantzuna emateko aukera emango diote, eta alderantziz. Lan metodologia honek eskuragarri dauden teknologien gaitasunak guztiz garatzea eta transferentzia teknologikoa erraztea ahalbidetuko du.


Kontsumo arduratsu - Wikipedia, entziklopedia askea.\nKontsumo arduratsua kontsumismoa baztertu eta banakoaren beharrak asetuz, ingurumena babestu eta gizartean justizia eta berdintasuna bermatu egiten dituen kontsumoa da. Horren heburua pertsonen kontsumo ohiturak aldatzea da, benetako beharrei egokituz eta ingurumenaren, berdintasun sozialaren eta langileen ongizatea bultzatzen duten ondasun eta zerbitzuen merkatuan sartzea.\nKontsumo arduratsua ondasun eta zerbitzuak kontsumitzeko modu bat da, eta fabrikazio-prozesuan eta edozein produktu edo zerbitzuren merkaturatzean iraunkortasunaren kontzeptua defendatzen du.\n1 Kontuan izateko puntuak\n2 Enpresen erantzukizuna\n3 Komunikabideen eragina\nKontuan izateko puntuak[aldatu | aldatu iturburu kodea]\nHonako gomendio edo neurri hauek, eta beste asko, lehentasunezkotzat jotzen dira egungo munduan modu kritikoan, kontzientean eta arduratsuan kontsumitzeko, bai maila pertsonalean, bai profesional zein enpresa mailan. Horien artean daude:\nProduktu bat erosterako orduan kontuan izatea zer nolako eragina izan duen bere ekoizpen-prozesuak, salmenta-prozesuak eta baita kontsumoak ingurumenean.\nGure bizimoduak eta kontsumismoak sortutako aztarna ekologikoa zehaztea.\nKontuan izatea zer nolako enpresari goazen erostera, izan ere, giza eskubideak eta ingurumena errespetatzen duten enpresen aldeko apustua egitea izango litzateke egokiena.\nErositakoaren inguruko kalitatea bermatzea.\nProduktua gure herrialdean legala izatea, eta horrela ez bada konturatzea zergaitik den ilegala.\nZerbait erostean produktu horren inguruko hautua egiten ari gara, baita horrek jasandako fabrikazio prozesu eta baita horrek sortutako zaborraren alde ere. Gainera, kontuan izan behar da produktuek beste organizazio batzuekin lotura badaukate, eta organizazio horiek modu ez etiko batean jarduten badute, kasu horretan ere jarrera horren alde egiten ari garela.\nEnpresen erantzukizuna[aldatu | aldatu iturburu kodea]\nEtorkizun hurbil batean, enpresek honako kontzeptuak barneratzea espero da, beraien produktuen fabrikazio arloan eta baita kudeaketa arloan ere. Adibide bezala aipatu daiteke supermerkatuetan telazko poltsak saltzen dituztela erosketak etxera eraman ahal izateko. Horrekin, plastikoko zaborra sortzea ekiditen da eta telazko poltsak berreraltzea sustatzen dute.\nKontsumo arduratsua aurrera eraman ahal izateko, ulertu beharra dago baliabide naturalek muga bat dutela eta gure ondorengoek bizi izateko ezinbestekoak izango direla. Hortaz, kontsumo arduratsua deritzon oinarrizko hiru alderdi edo kontsumitzeko modu eskematikoa bereizten dugu:\nKontsumo etikoak, kontsumitzeko edo produktu bat hautatzeko orduan, balorazio-alderdiak sartu behar ditu. Bereziki azpimarratzen da austeritatea, hau da, benetako premien eta kontsumoak emandako zoriontasun faltsu horren artean aldea ikustea. Ikuspegi kritiko horrek kontsumitutako produktuen kopurua murriztu egiten du, eta, beraz, murriztu egiten du zabor bolumena eta ekoizpenean eta kontsumoan sortzen den kutsadura. Kontsumo etikoak garrantzia ematen dio luxu ezari, berekin dakar kontsumitzearen esanahiaz jabetzea, beste jarduera batzuei garrantzia ematea eta benetako eta ezarritako beharren artean bereizteko gaitasuna izatea. Eguneroko jarrera bat da eta erosten ditugun produktuak harretaz hautatzean datza, horretarako publizitateak ematen digun i nformazioaz gain beste informazio iturri batzuetaz baliatu behar gara.\nKontsumo ekologikoak ekoizpen-zirkuitu bat dakar, produktu sozialak murriztu, berrerabili eta birziklatu ondoren. Jatorri organikoko produktuak ere aztertzen dira, nekazaritza eta abeltzaintza ekologiko bat sortzean, artisau-ekoizpenaren aukera eta ingurumenaren baldintzak hondatzen ez dituzten ekoizpen-modu guztiak sortuz.\nKontsumo sozial eta solidarioak kontuan hartzen ditu produktu bat edo zerbitzu bat aurrera eramateko eman diren lan-baldintzak eta gizarte-harremanak. Bidezko merkataritza batean. Kontua da egindako lanagatik bidezkoa dena ordaintzea, bai zona periferikoen ekoizleei, bai gure tokian daudenei, eta ekoizpenerako eta integraziorako gizarte-alternatibak sustatzea, garapen bidezko eta iraunkor bat sustatuz.\nKomunikabideen eragina[aldatu | aldatu iturburu kodea]\nKomunikabideen paperak garrantzi handia du modu arduratsuan kontsumitzerako orduan, izan ere, pertsonen ohiturak eta gustuak aldatzeko eta baita behar ezberdinak sortzeko gaitasuna dute. Gaur egun, gizartean marketinak gehiegizko kontsumismoa eragin du, kontsumo adimendun eta arduratsua alde batera utziz. Hala eta guztiz ere, gero eta jende gehiago ari da kontzientziatzen ingurumenarentzat eta baita pertsonen ongizatearentzat modu arduratsu baten jardun bahehar dela, horregaitik marketinaren erantzuna aldatzen ari da eta enpresek ere jarrera desberdin bat hartzen ari dira.\n↑ (Ingelesez) «BIDEZKO MERKATARITZA ETA KONTSUMO ETIKOA» prezi.com . Noiz kontsultatua: 2019-05-09.\nOrriaren azken aldaketa: 23 apirila 2020, 11:40.


Goiza hotza zabaldu du. Hiriko lorategi eta zelai txikiak antzigarrak ditu hartuak, bere esku zuriez; garai hobeetan, itxaropen garaietan alegia, altxatutako eraikinen hormapean hedatzen diren baratzek beren berde mina erakusten dute. Egia da eraikinak hutsik daudela gaur egun, beren gisara utzita, bonbaz jota bezala: hirian gertatutako aldaketen lekuko harrizko eta harrigarriak. Lope Iraurgik eskuak berokiko poltsikoetan gordeta daramatza; buruan kapela jantzi du, pelikuletako detektibe otzanek edo espioiek daramatzaten bezalakoa. Eta lepotik behera, alkandora beltz kolorearen gainean, zintzilika, argazki-makina bat ikusten zaio: Nikon markakoa. Hiriko kaleetan zehar dabil; hutsik daude ordu honetan. Berokia eta kapela jantzita daramatzan gizonak oso irekiak ditu begiak, argia tonaka irentsi duen tunela bezain irekiak, Nikonaren lentea bezain irekiak, esperantzaren leihoa bezain irekiak. Ordu honetan, urre eta gari, distira egiten du argazki makinak: eguzki txiki eta argia. Gizonak gelditzeke begiratzen du, baina poliki-poliki dabil, haren bihotzaren erritmoa baltsa bezain biguna baita, une batez kaleak bukatu eta hiria amildegitik behera eroriko ote den beldur balitz bezala. Argia da, ordea, goitik behera badoana espazio berri eta aratzetik, epel eta garbitik, jaio berri eta esnatu berritik zehar. Argiak dena hartzen du mendean: begi eta txori, begi eta erlaitz, begi eta begi.\nLope Iraurgik, berokia eta kapelua daramatzan gizonak, ez du bidaia amaitu nahi; ez du nahi bere begiek hartu, lapurtu, garraiatu duten hori edozein kale-kantoitan gera dadin, betiko galduta; hirian gero eta gehiago diren aiurri periferikoak bezala, galtzaile eta jubilatuen eskuek, lan-merkatu guztietatik kanporatuek, zaintzen dituzten baratza koloretsuak bezala.\nAukeratu du argazkia nori egingo.\nBada emakume bat bebarru batetik ateratzen dena, presaka. Soinekoa zuria darama, argia bezain zuria, arnasa bezain zuria, begirada bezain zuria. Abarketa gorriak daramatza oinak estaliz. Gorantz zuzentzen ditu begiak eta keinu txikia egiten du esku ezkerrekoaz, ia ikusezina; eskuinaz, bitartean, taxi bati adierazten dio bere kokapena. Lope Iraurgik Nikonaren mekanismoa kliskatzen du: emakumeak, argazkian, aingerua dirudi, hegoak zabal-zabal eta begiratu alderraia.\nDuela gutxi, Donostiako geltokitik hurbil, Lope Iraurgik txartel bat aurkitu zuen; honako hau esaten zuen:\n«SETTER ARRAZAKO TXAKUR BAT GALDU DA, TXURIA DA ETA KANELA KOLOREKO MANTXAK DITU. UTOPIA DU IZENA. ORDAINDU EGINGO ZAIO HAREN PARADEROAREN BERRI EMAN LEZAKEENARI.»\nBada hirian oinez ibiltzea izugarri gustatzen zaion gizona. Goizean goiz, esnatu berritan, ohetik jaiki berritan, eta uraren hotzaren laztana bere gorputz gogorrean sentitu ondoren, bezperatik ongi gordeta dituen zapatak atera eta oinetan jartzen ditu, horretan denborari denbora emanez, lasai eta presarik gabe. Gero, txukun tolestuta utzitako arropa janzten du, beltza kolorez, eskuarki. Te beroa edaten du, menda belarrez usaindua, eta horren beroa eztarrian duela kalera ateratzen da, ibiltzera, ibiltzeagatik soilik, bestelako xederik gabe. Gizona ez da hiriaren erdialdean bizi, hiriaren gibelaldean baizik, erdialdeari bizkar emanda: aparteko mundu txiki bat da, beste mundu handiagoaren barnean. Ez du biderik aukeratu sekula. Edozein izan zaio, betidanik, zilegi ez ezik, onuragarri. Ez zaio inporta izan ezkerretik jo ala eskuinetik, aurrera joan ala atzera, bestela. Joan da; lehen pausoak izan zaizkio erabakigarriak; joan da, tximeleta batek gidatu du lehen metroetan. Hurrengoetan, begiak. Baina inork ez daki zer ahal duen bideak, luzatu egiten baita, laburtu bezainbeste, goratzen baita, beheratzen bezainbeste, zabaldu egiten baita estutu bezainbeste. Ibiltariak hori dena izan du kontuan; bideari egokitu zaio; orain luzatuz eta orain laburtuz; orain goratuz eta orain beheratuz, orain zabalduz eta orain estutuz. Hain jarrita izan du gogoa bidean ezen, azkenik, eta konturatzerako, bera ere, poliki-poliki eta presarik gabe, bide bihurtu baita.\nHorrela topatu du Lope Iraurgik, kapelua eta berokia daramatzan gizonak, eta argazkia atera dio. Hor ikusten da metamorfosia: oinak asfalto eginak; eskuak, bide ertzeko zumar; eta burua, bidetik ihesi, hodei zuri eta lodi: orain hemen; gero, han; bihar, auskalo non, auskalo zein bidaiariren gainean eroriko den tanta lodi.\nLope Iraurgik, etxera bidean, ohar hau topatu du, semaforo batean itsatsita:\n«POETA DEKADENTE ETA PORROTEAN LIZENTZIATUAK, ISILTASUN-ESKOLAK EMANGO LITUZKE, MODU ONEAN.»\nSoka lodia zabaldu dute hiriko eraikin gorakoen artean, etorbide nagusiaren gainetik. Neska funanbulista sokaraino igo da; alboko eskailera batetik zehar, hura ere sokazkoa. Norbaitek pertika luze bat eman dio. Neskak (ez dirudi hogei urte baino gehiago duenik) elastiko beltzak daramatza jantzita: eta horiek nabarmendu egiten dituzte haren gorputz argalaren inguruak, irudigile pobre baten eskuak balira bezala; ilehoria bilduta dauka mototsean. Ibiltzen hasi da. Hamar pausu eraman ditu aurrera eta gelditu egin da: ezker oina eskuina baino pixka bat aurrerago, ezker belauna tolestuta, eta eskuina tenkatuta, itxaroten ari da, besoek pertika beltzari eusten diotela. Beste pausu bi eman ditu eta sokaren erdira iritsi da. Hain dago bere lanean buru-belarri sartuta, ezen ez baitie begiratzen ez zeruari ez lurrari; biak ala biak zaizkio, dagoen tokitik ikusita, urrunekoak eta arrotzak. Jendea etorbidean bildu da, saldoka, eta ordenaren arduradunek atentzioa deitu behar izan diete, eta metro batzuk utzi dituzte, segurtasunerako. Jende-saldoak lurretik begiratu dio geldi dagoen neskari, espazio estu eta bizkorrean, edozein hutsarengatik eroriko bailitzateke, ondorio latz eta nahigabekoak ekarriz. Neskak jauzi egin du; aurrena ezker oina da; eta gero, eskuina; gero, esku biak airean, biribila egin du bere gorputza ardatz: hegazti bat dirudi bere lumak goiz-alban erakusten. Jendeak, behean, harriturik, miraz ikusi du gertaera, eta bada oihuka hasi dena, liluragatik gehiago izuagatik baino, eta bada oihu egin duena izua kanporatzeagatik. Neska, asaldatzeke, pertika eskuetan, sokan zehar joan da arin baino arinago, mugimendu seguru bezain azkarrez, eta berehala iritsi da beste muturrera. Jendea eskuak zartaka hasi da, txalotu nahian. Orduantxe begiratu dio neskak, lurrari aurrena, baina ez du inor bereizi han, jendartean; zerura, gero, baina han ez da inor. Hasperen egin eta jauzi egin du hutsean, eta mugimendu horixe da, besoak zabal-zabal, orpoak elkarri lotuta, hegazti baten antzera, Lope Iraurgik, kapelua eta berokia daramatzan gizonak, harrapatu duena, handik igaro den unean, egunkariko erredakziora bidean, edo etxerakoan, auskalo.